title: Pursilippu

text: Pursilipussa on sinisen ristin päällä on ohut valkoinen risti ja tangonpuoleisessa yläkulmassa veneily-yhdistyksen erikoismerkki. Valkoisen ristin leveys on viidesosa sinisen ristin leveydestä. Tämän lipun piirsivät vuonna 1920 tunnettu venesuunnittelija, NJK:n silloinen rahastonhoitaja Gunnar L. Stenbäck ja NJK:n paviljongin intendentti, taiteilija Karl Slotte.


title: Pursilippu

text: Ensimmäinen pursilippu tuli käyttöön pursiseura Nyländska Jaktklubbenin (NJK) seuralipun muodossa 1861 alkaen. Esikuvana oli Pietarin Keisarillisen pursiseuran samanlainen lippumalli. Lippu oli siniristilippu, viralliselta nimeltään Pyhän Yrjön lippu, varustettuna Uudenmaan läänin vaakunalla yläkulmassaan. Valkoiset laikat olivat samankokoisia, sininen tummempaa ja ristin leveys noin kolmasosa nykyisestä Suomen lipusta.


title: Pursilippu

text: Vaikka NJK sai virallisen lipun ensimmäisenä, se on ikäjärjestyksessä vasta kolmas: porilainen Segelföreningen i Björneborg, BSF, perustettiin useita vuosia aiemmin eli 1856 ja turkulainen Airisto Segelsällskap i Åbo kaksi vuotta myöhemmin – kumpikin oli ehtinyt jättää anomuksensa omasta lipustaan ennen kuin NJK, mutta anomuksien käsittely kesti vuosia, koska kummallakaan seuralla ei, toisin kuin NJK:lla, ollut tukenaan keisarillisen perheen jäsentä.


title: Pursilippu

text: Vuonna 1890 senaatiki virallisti kyseisen pursiseurojen lippumallin varustettuna seuran kotiläänin tai -kaupungin vaakunalla, kun ruotsinkielinen Östra Nylands Segelförening oli aikonut ottaa seuralipukseen Ruotsin lipun. Vuonna 1913 alkoi käytäntö, jota sittemmin kutsuttiin epiteetillä "kansallisromanttinen epäheraldiikka". Läänin- ja kaupunginvaakunoita alettiin joko korvata omilla liikemerkkimäisillä kirjainlogoilla tai liittää vaakunaan kirjaintunnuksia. Tämä käytäntö loppui vasta uuden lippulain ja uusien heraldisten määräyksien astuttua voimaan vuonna 1983.


title: Pursilippu

text: Pursilipulla on ollut Suomen itsenäistymisen alusta asti virallisen kansallislipun asema, sen edeltäjällä oli routavuosien aikana epävirallisen Suomen lipun asema – vaikka venäläistämistoimien myötä lippua yritettiin muuttaa, liittämällä lippun tangonpuoleiseen yläkulmaan Venäjän pienoislippu ja erikoismerkki siirrettiin alakulmaan. Suomalaiset eivät käyttäneet tätä epiteetein "orjalipuksi" tai "orjan merkiksi" kutsumaansa lippua muulloin kuin ehdottoman pakon edessä: tilalle tehtiin lipun kokoinen, mutta alkuperäisen lipun näköinen viiri, niin sanottu "uhmaviiri", jota siihen aikaan pidettiin purjeveneen maston huipussa. Tällä tavoin pursilipusta tuli osa sortokausien passiivista vastarintaa. Samoin Suomen Purjehtijaliittoa syrjäyttämään perustettu Meriseurojen keskusliiton Helsingin osasto GMS jätettiin syrjään. Sen epäheraldisin kirjaintunnuksin varustettua lippua ei suostuttu käyttämään. Määräystä, että tällä lipulla olisi tullut korvata kaikki omat pursiliput, ei valvottu.


title: Pursilippu

text: Helmikuun vallankumouksen kaadettua entisen hallinnon Suomen Purjehtijaliitto poisti venäläistämistunnukset lipuista ja lakkautti Meriseurojen keskusliiton Helsingin osaston. Vallankumoukselliset venäläiset eivät vastustaneet tätä. Amiraali Maximoff vastasi "Herrat ovat vain hyviä", kun Purjehtijaliiton lähetystö kävi kysymässä muodollisesti lupaa tähän muutokseen.


title: Pursilippu

text: Kesän 1917 ajan vaakunoita nähtiin sekä lipun ala- että yläneljänneksessä. Vaakunat siirtyivät ylös sitä mukaa kuin ompelijat kerkisivät tehdä uusia lippuja. Seuraavana kesänä vaakunat olivatkin lähes kaikki jo alkuperäisellä paikallaan ja näin jatkettiin pari vuotta.


title: Pursilippu

text: Kun uudet virkaliput tulivat käyttöön vuonna 1920, myös pursilippu uusittiin nykyiselleen. Vuonna 1925 pursilipun alun perin tummempi sininen muutettiin vastaamaan muiden Suomen lippujen sinistä. Uuden pursilipun myötä myös "uhmaviirit" poistettiin käytöstä. Niitä on säilynyt useita kappaleita vanhimpien kerhojen museoimina.


title: Pursilippu

text: Kun Suomen lippua koskevaa lainsäädäntöä vuonna 1978 uudistettiin, muiden erikoislippujen lisäksi myös pursilippu aiottiin poistaa käytöstä "ajastaan jääneenä, tarpeettomana, elitistisenä ja epädemokraattisena".


title: Pursilippu

text: Merenkulkulaitoksen ylijohtaja varatuomari Tauno Niklander käynnisti pursilipun pelastamiskampanjan, johon lähtivät mukaan lopulta Suomen vaikutusvaltaisimmat tahot. Kampanjan tuloksena pursilippu sai pitää virallisen kansallislipun asemansa. Kompromissina lippulain uudistajat olisivat halunneet alentaa pursilipun järjestölipuksi, mutta lopulta eduskunta päätti, että pursilippu säilytti virallisen kansallislipun asemansa. Lipun käyttöehtoja tiukennettiin huomattavasti. Käyttöoikeus oli anottava Merenkulkulaitokselta (nykyisin liikenteen turvallisuusvirastolta), anojan tulee olla rekisteröity yhdistys ja rekisteröintipäätöksen pitää olla hyväksytty. Siihen asti pursiliput olivat olleet Kauppa- ja teollisuusministeriön vastuulla.


title: Pursilippu

text: Merenkulkulaitoksen uudet käytännöt ja tiukentunut heraldinen tulkinta johtivat siihen, että noin vuonna 1913 alkanut "kansallisromanttisen epäheraldiikan" aikakausi eli tapa tehdä lippujen erikoismerkeistä kirjaintunnuksin varustettuja, murretuin värein toteutettuja liikemerkkimäisiä loppui ja alkoi uusi oikeaoppisen nykyheraldiikan aikakausi. Lähinnä tämä näkyy siinä, että värit ovat heraldisten ohjeiden mukaan viittä keskisävyistä pääväriä, väri ei saa olla värin eikä metalli metallin vieressä eikä kirjain- tai numerotunnuksia käytetä. Viimemainituista poikkeuksen muodostavat ne kirjain- ja numeromerkit, jotka voidaan kuvailla heraldisilla määreillä, esimerkiksi V-kirjain on yhtä kuin kaateinen polviorsi, T-kirjain lakiopaalu ja Y-kirjain haaruristi.


title: Pursilippu

text: Vasta 1990-luvun alusta eli liittojen Lippukomitean perustamisesta lähtien saatiin ohjeet niin yksiselitteisiksi, että heraldiikan säännöistä pystyttiin pitämään kiinni. Vanhat epäheraldiset merkit jäivät kuitenkin käyttöön. Katsottiin, että jos joku oli aikoinaan saanut tällaisen tunnuksen hyväksytyksi, hän sai sen pitää, mutta uusia vastaavia ei enää hyväksyttäisi. Kysymys on siis historiallisista syistä sallituista erivapauksista. Tällaisen merkin omaavia seuroja kyllä suositeltiin uusimaan merkkinsä heraldisiksi, mutta merkin vaihtoi lopulta vain yksi eli helsinkiläinen Humallahden Venekerho.


title: Pursilippu

text: Lippukomitean perustamisen jälkeen hyväksymättömällä merkillä varustetun lipun teettäminen ei ole ollut mahdollista, sillä lippujen valmistajat vaativat ennen ensitilausta nähdäkseen valvovan viranomaisen virallisen päätöksen erikoismerkin hyväksymisestä. Päätökseen sisältyvät kuvat erikoismerkistä ja lipusta sillä varustettuna ja päätöskirjelmän kaikkien sivujen on oltava sidottu yhteen alun perin Merenkulkulaitoksen, nykyisin liikenteen turvallisuusviraston, sinetillä kiinnitetyllä langalla.


title: Pursilippu

text:
Pursilipun hyväksymismenettelyssä on nykyään seuraavat vaiheet.
Suomen Purjehdus ja Veneily ry:n Lippukomitea vertaa hakemuksen merkkiä lippumerkkiarkistonsa muihin merkkeihin varmistaakseen, että se eroaa niistä selvästi ja tarkistaa myös merkin heraldisuuden yleensä yhteistyössä seuran kanssa sekä laatii merkille heraldisen selityksen, jollei sitä ole jo olemassa.
Seuraavaksi merkki lähetetään Kansallisarkiston Heraldiselle lautakunnalle heraldisuuden lopulliseksi varmistamiseksi. Liikenteen turvallisuusvirasto tekee sitten päätöksensä molempien instanssien lausuntojen perusteella. Kun prosessi on valmis, Liikenteen turvallisuusvirasto laatii asiasta edellä mainitun lankasinetöidyn päätöksen joka lähetetään anojalle.


title: Pursilippu

text: Tämä päätös on esitettävä aina ennen lippujen tilaamista lipun valmistajille. Koska valmistajia on rajallinen määrä, yleinen käytäntö on että ensitilauksen yhteydessä valmistaja ottaa päätöksestä kopion omiin arkistoihinsa.


title: Pursilippu

text:
Pursilipun käyttöönotossa voi joko vain aloittaa käytön tai järjestää erityisen seremonian, joka voi vaihdella yksinkertaisesta lipunnostosta aina juhlalliseen naulaus- ja vihkimisseremoniaan.
Lipun vihkimisestä on julkaistu monia ohjeita.


title: Pursilippu

text: Pursilippua saa käyttää vain rekisteröidyn veneily-yhdistyksen katsastetussa veneessä tiukoilla ehdoilla; omistajan jäsenyys ei ratkaise, vain se minkä yhdistyksen rekisteriin vene on merkitty. Lisäksi lippua saa käyttää veneessä vain silloin, kun mukana on veneen rekisteriin merkitty omistaja, tämän perheenjäsen tai toinen saman kerhon jäsen. Jos vene on lainattu kerhon ulkopuoliselle, seuralipun tilalle on vaihdettava tavallinen Suomen lippu.


title: Pursilippu

text: Myös veneen koko ratkaisee: yleisenä sääntönä pidetään, että pursilippua käytetään vain katetuissa veneissä, avoveneissä ei perälippua yleensä käytetä vaan niille riittää viiri. Poikkeuksen muodostavat suuret monisoutuiset kirkko- ja valasveneet: niissä pursilippu tai Suomen lippu perälippuna on hyvinkin paikallaan]].


title: Pursilippu

text: Kaikilla katsastustoimintaa harjoittavilla seuroilla on oma seuraviiri sekä ainakin nimellisesti pursilipusta mukailtu veneenomistajan viiri. Kaikki seurat eivät tosin ole hankkineet viimeksi mainittua, koska seuraviiri täyttää sen paikan riittävän hyvin.


title: Pursilippu

text: Tämän viirin käyttöoikeus seuraa automaattisesti lipun käyttöoikeuden myöntämistä, kuten komentoviirien ja erikoisviirienkin. Veneenomistajan viirin hankinta on kunkin seuran päätettävissä; sen saattavat hankkia ne seurat, joiden jäsenien veneitä on katsastettu muiden seurojen rekistereihin. Tällöin veneenomistajan viiri antaa oikeuden käyttää myös tämän toisen seuran saaritukikohtia.


title: Pursilippu

text:
Hyvä esimerkki tällaisesta on Helsingin Navigaatioseura, jolla on oma pursilippu ja venerekisteri. Seuran jäseniä kuuluu myös muihin seuroihin, ja veneitä on tämän mukaisesti näiden lipun alla; HNS:n veneenomistajan viiri antaa oikeuden käyttää seuran tukikohtaa Kotiluotoa.
Syksyllä 2011 veneenomistajan viirin merkitys korostui, koska uusi keskusliitto suositteli ohjekirjeessään 3/2011 käyttämään tätä viiriä entisen seuraviirin sijasta liittojen yhdistymisen siirtymäaikana.


title: Pursilippu

text: Erikoisviirejä on vain kaksi: kilpailulautakunnan ja kunniajäsenen viirit. Kilpailulautakunnan viiri on pienoislippu, jossa on punainen alapaarre. Sillä liputetaan maissa kilpailujen aikana, yleensä vain paikassa, jossa kilpailulautakunta kokoontuu, vesillä viiri on kilpailujen tuomariveneissä. Kunniajäsenen viiri on samanlainen, mutta sinisellä alapaarteella. Molempia pidetään saalingissa.


title: Pursilippu

text: Joillakin kauan kilpailuja järjestäneellä seuroilla, esimerkiksi Helsingin Työväen Pursiseuralla, on käytössä tankolipun kokoinen kilpailulautakunnan viiri, jolla liputetaan vain kilpailulautakunnan kokoontumispaikalla, tässä nimenomaisessa tapauksessa Pyysaaressa, itse kilpailun aikana. Kyseessä on historiallinen erivapaus, koska kerho on järjestänyt kilpailuja jo ennen Suomen itsenäistymistä; alareunan väriraidat olivat käytössä jo aiemmassa pursilippumallissa eli ns. Pyhän Yrjön lippuun pohjautuneessa. Lipun erikoismerkki on vuodelta 1913 ja eräs vanhimpia ns. kansallisromanttista epäheraldiikkaa edustavia.


title: Pursilippu

text: Alun perin erikoislippujen koko ei poikennut muista, ja käytäntöä jatkui vuoteen 1980 eli uuden lippulain vahvistamiseen asti. Lippua saa tässä vanhassa mallissa käyttää niin kauan kuin se pysyy asianmukaisessa kunnossa; koska lippu on käytössä harvakseltaan, se korkeahkosta iästään huolimatta on pysynyt asianmukaisessa kunnossa.


title: Pursilippu

text: Ne seurat, joilla on oma kerhotalo, satama ja mahdollisesti vielä saaritukikohtia, ovat yleensä hankkineet isännänviiristä mukaillun majaviirin; siinä on tyveen sijoitetussa valkoisessa neliössä seuran erikoismerkki ja itse viirissä pursilipun raidat. Kuten isännänviiritkin, tämä viiri on malliltaan niin sanottu kieppuva viiri eli viirin tyvessä on poikkitanko jonka päistä lähtevät tankoon menevät kiinnitysnarut; kiinnityshela jolla viiri kytketään lipputangon vastaaviin heloihin on nyörin keskipisteessä.


title: Pursilippu

text: Tällaista viiriä pidetään yleensä kaikissa kerhon toimipisteissä eli satamassa ja mahdollisissa saaritukikohdissa purjehduskauden ajan.


title: Pursilippu

text: Jotkut seurat, esimerkiksi Suomen Moottoriveneklubi, pitävät majaviiriä talvikautena kerhotalonsa pääsalin seinällä. Käytäntö ei ole täysin vakiintunut.


title: Maikki Friberg

text: Maria Elisabeth (Maikki) Friberg (5. tammikuuta 1861 Kankaanpää – 6. marraskuuta 1927 Helsinki) oli suomalainen kirjailija, opettaja ja naisasianainen.


title: Maikki Friberg

text: Fribergin vanhemmat olivat nimismies Karl Arvid Friberg ja Fanny Adelaide Boijer. Hän kävi Helsingin ruotsalaisen tyttökoulun opettajatarluokan kurssin ja opiskeli sitten Berliinissä Saksassa ja Bernin yliopistossa Sveitsissä. Friberg suoritti 1897 filosofian tohtorin tutkinnon Bernissä. Hänen väitöskirjansa aiheena oli pohjoismaisen kansanopistoliikkeen kehittyminen.


title: Maikki Friberg

text: Friberg toimi kansakoulunopettajana Helsingissä vuosina 1883–1912. Hän oli perustamansa "Naisten Ääni" -lehden toimittajana 1905–1927 ja toimi Naisasialiitto Unionin puheenjohtajana 1920–1927. Vuonna 1926 Friberg perusti Naisten kansainvälisen rauhan- ja vapaudenliiton Suomen osaston.


title: Bloom (albumi)

text: Bloom on yhdysvaltalaisen kitaristi Eric Johnsonin vuonna 2005 julkaistu studioalbumi.


title: Erik Heijblok

text: Erik Heijblok (s. 29. toukokuuta 1977) on alankomaalainen jalkapallomaalivahti, joka edustaa Eredivisie-seura AZ:aa.


title: Erik Heijblok

text: Heijblok aloitti seurauransa Eerste Divisiessä pelaavassa HFC Haarlemissa kaudella 2003/2004. Hän pelasi Haarlemissa neljä kautta ja 126 ottelua kauteen 2006/2007 asti, ennen kuin allekirjoitti vuoden sopimuksen AFC Ajaxin kanssa. Hän toimii nykyseurassaan enimmäkseen varamaalivahdin roolissa eikä ole ollut kertaakaan joukkueensa avauskokoonpanossa eikä pelannut yhtään ottelua. Kesällä 2008 Heijblok siirtyi Ajaxista De Graafschapiin.


title: Tulikannus

text: Sir Henry Percy eli Harry Hotspur (suomennettuna Tulikannus, s. 20. toukokuuta 1364/1366 Alnwickin linna – 21. heinäkuuta 1403) oli englantilainen aatelinen ja kapinallinen.


title: Tulikannus

text: Harry Hotspur oli Henry Percyn, Northumberlandin ensimmäisen jaarlin, vanhin poika ja neljäs Lord Percy of Alnwick. Harryn äiti oli Margaret Neville, Neville de Rabyn paronin tytär. Harry Hotspur sai lempinimensä kiivaan luonteensa johdosta.


title: Tulikannus

text: Harry syntyi Alnwickissa ja sai varhain maineen taitavana sotilaana taisteltuaan skotteja ja ranskalaisia vastaan. Hän taisteli Douglasin jaarlia James Douglasia vastaan Otterburnin taistelussa elokuussa 1388 ja hänet vangittiin, mutta vapautettiin myöhemmin lunnaita vastaan. Harry muutti Calais’hin vuonna 1391 ja toimi Bordeaux’n kuvernöörinä vuosina 1393–1395. Palattuaan Ranskasta Harry auttoi isäänsä kukistamaan kuningas Rikhard II:n. Valtaan nousi Henry Bolingbroke, josta kruunattiin Henrik IV.


title: Tulikannus

text: Vuonna 1403 Harry johti Henrik IV:n vastaista kapinaa yhdessä setänsä Worcesterin jaarlin Thomas Percyn kanssa. He liittoutuivat yhdessä walesilaisen kapinallisen Owain Glyndŵrin kanssa. Ennen kuin he saivat yhdistettyä voimansa Harry Hotspur kukistettiin Shrewsburyn taistelussa 21. heinäkuuta. Hän sai surmansa avattuaan visiirinsä saadakseen raitista ilmaa (hänellä oli yllään peltinen haarniska), kun nuoli iskeytyi hänen suuhunsa. Harry haudattiin Shropshiren Whitchurchiin, mutta myöhemmin hänet kaivettiin haudasta ja ruumis paloiteltiin osiin.


title: Tulikannus

text: Harry Hotspur oli naimisissa Lady Elizabeth Mortimerin kanssa. Elizabeth Mortimer oli Marchin kolmannen jaarlin Edmund Mortimerin ja Philippa Plantagenetin tytär. Philippa oli Antwerpenin Lionelin tytär, Lionel taasen oli Edvard III:n poika.


title: Tulikannus

text: Harrylla ja Elizabethillä oli kolme lasta: Henry Percy, Northumberlandin kolmas jaarli (1392/1393–1455), Lady Elizabeth Percy (k. 1437, hän oli Jane Seymourin isoisoisoäiti) ja ilmeisesti nuorena kuollut Matilda Percy (hänen puolisonsa oli Edvard III:n poika Sir John de Southeray).


title: Tulikannus

text: Harryn aseenkantaja John Harding (tai Hardyng) kirjoitti Englannin historiaa käsittelevän teoksen, joka oli pääosin kertomus Percyn suvun suuruudesta. Tämä kirjoitus oli yksi Shakespearen näytelmän "" lähteistä. Näytelmän alaotsikkona oli "Life and Death of Henry surnamed Hotspur" (”Henryn, sukunimeltään Hotspur, elämä ja kuolema”). Näytelmässä Tulikannus kuvataan samanikäiseksi kuin päävihollisensa prinssi Hal (eli Henrik V). Todellisuudessa Harry oli paljon vanhempi kuin 16-vuotias prinssi.


title: Tulikannus

text: Jalkapalloseura Tottenham Hotspur on saanut nimensä Harry Hotspurin mukaan.


title: Tarcisio Bertone

text: Tarcisio Bertone (s. 2. joulukuuta 1934) on katolisen kirkon kardinaali (2003), kardinaalivaltiosihteeri 2006-2013 ja camerlengo 2007-2014. Hän oli aiemmin Genovan arkkipiispa 2002–2006.


title: Tarcisio Bertone

text: Bertone on kotoisin Romano Canavesesta Piemontesta. Hänet vihittiin papiksi 1960 ja hän oli myöhemmin Università Pontificia Salesianan moraaliteologian ja kanonisen lain professorina. Johannes Paavali II nimitti hänet 1991 Vercellin arkkipiispaksi, kunnes hänet nimettiin 1995 Uskonopin kongregaation jäseneksi. Hänestä tuli Genovan arkkipiispa 2002 ja kardinaali 2003. Bertone kuuluu Salesiaanien sääntökuntaan.


title: Hartikka Speitz

text: Hartvig (Hartikka) Henrikinpoika Speitz (1591, Liuttulan kartano, Rantoo, Sääksmäki – 1651) oli suomalainen lainlukija, joka käänsi suomeksi asetuksia. Tiettävästi hän sai valmiiksi myös koko Ruotsin valtakunnan lain suomentamisen, mutta tämä työ jäi käsikirjoitukseksi, joka on kadonnut.


title: Hartikka Speitz

text: Speitzin vanhemmat olivat hyvin suomen kieltä taitava lainlukija ja alilaamanni Henrik Jakobinpoika ja Margareta Thomasintytär. Hän opiskeli Wittenbergin yliopistossa, mutta hänen ei tiedetä suorittaneen yliopistotutkintoa. Speitz toimi 1623–1624 Vehmaan ja Maskun lainlukijana, mutta joutui laamanni Petrus Wigeliuksen kanssa kiisteltyään erotetuksi virasta ja hankki sen jälkeen elantonsa perintötiloiltaan, joita oli Sääksmäellä, Paraisilla ja Lempäälässä.


title: Hartikka Speitz

text: Virkaeron jälkeen Speitz paneutui lainsuomennostyöhön. Ensimmäiseksi hän suomensi 1620-luvulla Kustaa II Aadolfin vuonna 1621 antamat sota-artiklat. Hän painatti vuonna 1642 omalla kustannuksellaan artikloista laitoksen, jossa olivat rinnakkain ruotsinkielinen alkuteksti ja hänen oma suomennoksensa. Seuraavana vuonna hän julkaisi samanlaisen kaksikielisen laitoksen eräistä vuoritoimeen liittyvistä asetuksista.


title: Hartikka Speitz

text: Pian tämän jälkeen Speitz hävisi perintöriidan Turun hovioikeudessa ja julkaisi tästä katkeroituneena hovioikeutta vastaan suunnatun kirjelmän vuonna 1645. Tästä syystä hän sai kuolemantuomion, jonka kuningatar Kristiina muutti kuitenkin kuuden vuoden vankeudeksi. Loppujen lopuksi Speitz istui tuomiostaan vain pari vuotta. Vankeusaikanaan hän suomensi kirkkokaarta lukuun ottamatta koko Ruotsin valtakunnan lain. Sitä ei julkaistu ja käsikirjoituskin on kadonnut.


title: Kilpailuvaltio

text: Kilpailuvaltio () on yhteiskuntapoliittinen käsite, jolla kuvataan kansallisvaltion roolin muuttumista hyvinvointipalvelujen tuottajasta ja interventionistisesta toimijasta markkinatoimijaksi sekä valtion kilpailukyvyn tehostajaksi. Kehitystä pidetään hyvinvointivaltion luonnollisena seurauksena talouden ja politiikan globalisoitumiselle sekä niin kutsutulle ""kolmannelle teolliselle vallankumoukselle"." Kilpailuvaltiossa rahamarkkinat ovat kansainväliset ja työllisyyspolitiikka on välillistä: työllisyyspolitiikka hoidetaan promootiolla ja koulutuksella. Yrityksiä palvelevan tutkimus ja kehitys -toiminnan tukemista pidetään kilpailuvaltion merkittävimpiä tehtävänä. Kilpailuvaltioon kuuluvat julkisen hallinnon rationalisointi ja managerialismi; valtion yritysten yksityistäminen, tuottavuusmittarit.


title: J. V. Ronimus

text: Johan Vilhelm Ronimus (3. syyskuuta 1865, Viipuri – 22. helmikuuta 1909, Joensuu) oli suomalainen lyseon lehtori ja kirjailija. Hän käytti myös nimimerkkiä "J. V. R".


title: J. V. Ronimus

text: Ronimuksen vanhemmat olivat lukkari Filip Ronimus ja Maria Pullinen. Hän pääsi ylioppilaaksi 1884 Viipurin lyseosta ja opiskeli Helsingin yliopistossa valmistuen filosofian kandidaatiksi 1887, maisteriksi 1904 sekä lisensiaatiksi ja tohtoriksi 1906.


title: J. V. Ronimus

text: Ronimus toimi vuodesta 1893 Joensuun lyseon historian, maantiedon ja suomen kielen lehtorina.


title: J. V. Ronimus

text: Ronimus oli naimisissa vuodesta 1896 ruotsalaissyntyisen Matilda Nicolayn kanssa.


title: Ilya Prigogine

text: kreivi Ilya Prigogine (, 25. tammikuuta 1917 Moskova − 28. toukokuuta 2003 Bryssel) oli belgialainen fyysikko ja kemisti. Hän sai Nobelin kemianpalkinnon vuonna 1977 häilyvien rakenteiden tutkimisesta.


title: Ilya Prigogine

text: Prigogine syntyi Moskovassa. Hänen isänsä Roman Prigogine oli kemiantekniikan insinööri. Perhe muutti lokakuun vallankumouksen jälkeen ensin Saksaan ja vuonna 1929 Belgiaan, koska perheen isä suhtautui kielteisesti sosialismiin. Vuonna 1949 Prigogine sai Belgian kansalaisuuden.


title: Ilya Prigogine

text: Prigogine opiskeli kemiaa Brysselin vapaassa yliopistossa. Vuodesta 1950 hän toimi siellä professorina. Vuonna 1959 hänet nimitettiin Solvay-konferenssin johtajaksi. Samana vuonna hän aloitti opettajana Austinin yliopistossa Teksasissa. Vuonna 1967 Prigogine palasi Belgiaan.


title: Ilya Prigogine

text: Prigogine tunnetaan termodynaamisen epätasapainon tilassa olevien häilyvien rakenteiden käyttäytymistä selittävästä teoriastaan. Lisäksi Prigonine suunnitteli tietoliikennejärjestelmämalleja, jotka perustuivat Bosen–Einsteinin kondensaatti -teoriaan ja tutki kaaosteorian determinismiä sekä klassisen fysiikan että kvanttifysiikan näkökulmasta.


title: Ilya Prigogine

text: Prigogine sai töistään Nobelin lisäksi muitakin huomionosoituksia, muun muassa Francqui Prize -tiedepalkinnon vuonna 1955 ja Rumford-mitalin vuonna 1976.


title: Julija Guštšina

text: Julija Aleksandrovna Guštšina (, s. 4. maaliskuuta 1983 Rostovin alue) on venäläinen pikajuoksija.


title: Julija Guštšina

text: Guštšina juoksi kuudenneksi Helsingin MM-kisoissa 2005 200 metrillä ajalla 22,75. Samana vuonna hän sijoittui 200 metrillä myös kuudenneksi ja voitti Venäjän-mestaruuden. Seuraavana vuonna hän kuului Venäjän 4 × 400 metrin viestijoukkueeseen, joka teki sisäratojen maailmanennätyksen 3.23,37 Glasgow'ssa 28. tammikuuta. Hän saavutti EM-hopeaa Göteborgista 200 metrillä ajalla 22,93 ja oli mukana Natalja Rusakovan, Irina Habarovan ja Jekaterina Grigorjevan kanssa voittamassa Venäjälle kultaa 4 × 100 metrin viestistä. Hän sijoittui samoissa kisoissa myös 100 metrillä viidenneksi ajalla 11,31. Euroopan cupissa hän voitti 100 metriä. Hän edusti Venäjää samana vuonna yleisurheilun maailmancupin 200 metrillä sijoittuen neljänneksi ja 100 metrillä viidenneksi. Vuonna 2007 hän voitti Venäjän hallimestaruuskisojen 200 metrin kultaa. Valencian MM-hallikisoissa 2008 hän voitti kultaa 4×400 metrin viestissä.


title: Julija Guštšina

text: Pekingissä 2008 Guštšina oli mukana Venäjän olympiakultaa voittaneessa pikaviestijoukkueessa, jossa juoksivat lisäksi Jevgenija Poljakova, Aleksandra Fedoriva ja Julija Tšermošanskaja. Venäjä voitti yllättäen kultaa, sillä kisan suosikki Jamaika epäonnistui finaalin viimeisessä vaihdossa. Lisäksi Guštšina juoksi Pekingissä neljänneksi 400 metrillä ja oli mukana toiseksi juosseessa Venäjän 4×400 metrin viestin joukkueessa. Hän voitti samana vuonna 400 metrin Venäjän-mestaruuden.


title: Julija Guštšina

text: Guštšina voitti 200 metrin juoksun vuonna 2009 Euroopan joukkuemestaruuskilpailuissa ja Venäjän-mestaruuskilpailuissa. Hän karsiutui 200 metrin välierissä sekä Berliinin MM-kisoissa 2009 että Daegun MM-kisoissa 2011. Hän voitti 100 metrin Venäjän-mestaruuden 2011. Istanbulin sisäratojen MM-kilpailuissa 2012 hän voitti pronssia 4 × 400 metrin viestissä. Lontoon olympialaisissa 2012 hän juoksi avausosuuden Venäjän hopeajoukkueessa 4 × 400 metrin viestissä. 400 metrillä hän karsiutui välierissä. Hän juoksi avausosuuden maailmanmestaruuden voittaneessa Venäjän pitkän viestin joukkueessa Moskovassa 2013.


title: Maia Hirasawa

text: Maia Hirasawa (s. 5. toukokuuta 1980) on ruotsalainen laulaja-lauluntekijä, jonka sukujuuret ovat Japanissa. Hän tuli alun alkaen tunnetuksi Annika Norlinin Hello Saferide -yhtyeen taustalaulajana.


title: Maia Hirasawa

text: Vuonna 2007 Hirasawa aloitti soolouransa menestyssinglellä ”And I Found This Boy”, jota seurasi vielä samana vuonna esikoisalbumi "Though, It’s Just Me".


title: Ari Lähteenmäki

text: Ari Lähteenmäki (s. 19. heinäkuuta 1961 Helsinki) on suomalainen entinen jääkiekkoilija, pelipaikaltaan hän oli hyökkääjä.


title: Ari Lähteenmäki

text: Hän edusti jääkiekkouransa HIFK:ta. Lähteenmäki laukoi liigakauden 1979–1980 ratkaisevassa kolmannessa finaalissa Ässiä vastaan voittomaalin Ilkka Sinisalon syötöstä.


title: Ari Lähteenmäki

text: Lähteenmäki pelasi nuorten jääkiekon MM-kisoissa vuosina 1980 ja 1981. Vuonna 1981 hänet valittiin turnauksen all stars -miehistöön, kun hän viidessä ottelussa teki 5 maalia ja antoi 4 maalisyöttöä. Lähteenmäki on New York Rangersin 8. kierroksen varaus vuodelta 1981.


title: Ari Lähteenmäki

text: Ari Lähteenmäki sai kaikkien aikojen ankarimman pelikiellon SM-liigan historiassa pahoinpideltyään Jokerien puolustaja Petri Lampisen liigaottelussa joulukuussa 1986. Pelikielto oli loppukauden mittainen ja käsitti 27 ottelua. Tuomion johdosta HIFK:n puheenjohtaja Frank Moberg erosi protestiksi SM-liigan luottamustehtävistään.


title: Ari Lähteenmäki

text: Lampiselta murtui tilanteessa leukaluu ja tapaus vietiin myös oikeuteen, jossa Lähteenmäki tuomittiin 3 000 markan sakkoihin.


title: Ari Lähteenmäki

text: Nykyään Lähteenmäki toimii yksityisyrittäjänä. Lähteenmäki on toiminut uransa jälkeen myös Kirkkonummen Salamoiden kakkosvalmentajana.


title: Roda Antar

text: Roda Antar (s. 12. marraskuuta 1980 Freetown, Sierra Leone) on libanonilainen jalkapalloilija (keskikenttäpelaaja). Hän eteni Libanonissa maajoukkueeseen saakka, mutta on pelannut vuodesta 2001 saksalaisissa seuroissa.


title: Bohinj-järvi

text: Bohinj-järvi (, ) on Slovenian suurin järvi. Se sijaitsee Bohinjin kunnassa, lähellä Triglavin kansallispuistoa. Järven korkeus merenpinnasta on noin 525 metriä. Järven vesi tunnetaan kristallinkirkkaudestaan. Järven vedet laskevat Tonavan sivujokeen Savaan sen latvahaarojen kautta.


title: Mariela Castro

text: Mariela Castro Espín (s. 27. heinäkuuta 1962 Havanna, Kuuba) on kuubalainen seksologi, maan CENESEX-keskuksen johtaja ja "Sexología y Sociedad" -lehden päätoimittaja. Hänen vanhempansa ovat Kuuban istuva presidentti Raúl Castro Ruz ja Vilma Espín Guillois. Mariela tunnetaan homoseksuaalien oikeuksien puolestapuhujana ja AIDS-valistuskampanjan johtajuudesta. Hän on julkaissut 13 kirjaa.


title: Mariela Castro

text: Marielan mukaan Kuubassa ei ole mielipidevankeja, toisin kuin esimerkiksi roomalaiskatolinen kirkko ja Kuuban toisinajattelijat sanovat. Hänen mukaansa he ovat ulkomailta rahoitettuja palkattuja agentteja.


title: Mariela Castro

text: Mariela vieraili Suomessa toukokuussa 2010 Maailma kylässä -festivaalilla ja Suomi-Kuuba-seuran vieraana.


title: Gilbert White

text: Gilbert White (1720 Selborne – 1793) oli englantilainen pappi ja luonnontieteilijä. Hän on kuuluisa erityisesti teoksestaan Natural History and Antiquities of Selborne (1789).


title: Harvey Pekar

text: Harvey Lawrence Pekar (8. lokakuuta 1939 Cleveland, Ohio, Yhdysvallat – 12. heinäkuuta 2010 Cleveland) oli yhdysvaltalainen underground-sarjakuvien käsikirjoittaja. Hänet tunnetaan parhaiten omaelämäkerrallisesta "American Splendor" -sarjasta.


title: Harvey Pekar

text: Pekarin ystävyys Robert Crumbin kanssa johti "American Splendorin" syntyyn. Sarjakuvasta tehtiin myöhemmin myös samanniminen elokuva. Heistä tuli ystäviä jazzin kautta, ja Crumb oli ensimmäinen piirtäjä, joka piirsi "American Splendoria". Sarjakuva dokumentoi Pekarin jokapäiväistä elämää Clevelandissa. Pekar työskenteli virkailijana veteraanisairaalassa eläkepäiviinsä asti kuuluisuutta saatuaankin.


title: Harvey Pekar

text: "American Splendoria" on vuosien varrella piirtänyt moni sarjakuvataiteilija. Pisimpään sen parissa työskennelleitä ja tunnetuimpia ovat muun muassa Crumb, Gary Dumm, Greg Budgett, Spain Rodriguez, Joe Zabel, Gerry Shamray, Frank Stack, Marc Zingarelli ja Joe Sacco. "American Splendorin" elokuvaversio tuli elokuvateattereihin 2003. Elokuvassa Pekaria esitti Paul Giamatti, ja Pekar esiintyi siinä myös itse. Hän kirjoitti elokuvakokemuksistaan kirjassa "American Splendor: Our Movie Year".


title: Harvey Pekar

text: 1980-luvulla Pekarin menestys sarjakuva-alalla johti kahdeksaan vierailuun "Late Night with David Lettermanissä". Hänen esittämänsä kritiikki NBC:n omistajatahoa General Electriciä kohtaan aiheutti kuitenkin sen, ettei häntä enää kutsuttu ohjelmavieraaksi. Pekar toimi myös freelancer-jazz- ja kirjallisuuskriitikkona. Hän voitti useita palkintoja esseistään, joita on julkaistu esimerkiksi radiossa.


title: Harvey Pekar

text: Pekar oli naimisissa Karen Delaneyn kanssa vuosina 1960-1972. Hänen kolmas vaimonsa Joyce Brabner on myös sarjakuvien kirjoittaja. Pekar ja Brabner kirjoittivat yhteistyönä kirjan "Our Cancer Year", joka kertoo Pekarin taistelusta lymfoomaa vastaan. Kirjan kuvitti Frank Stack.


title: Harvey Pekar

text: Pekar asui Clevelandissa vaimonsa ja tyttärensä kanssa kuolemaansa 12. heinäkuuta 2010 saakka.


title: Dan Riba

text: Daniel Esteban “Dan” Riba (1960) on yhdysvaltalainen animaatio-ohjaaja ja animaattori. Hän on ohjannut useita DC-animaatiosarjoja, kuten Teräsmiestä, Batman of the Futurea ja Justice Leaguea. Riba on palkittu kolme kertaa Daytime Emmy -palkinnolla vuosina 1997, 1998 ja 2001.


title: Angelo Secchi

text: Pietro Angelo Secchi (1818 Reggio, Italia – 1878) oli italialainen jesuiitta, fyysikko ja matemaatikko.


title: Angelo Secchi

text: Kun jesuiitat olivat karkotettuja pois Roomasta Secchi asui ulkomailla ja toimi muun muassa fysiikan professorina Georgetownin yliopistossa Washingtonissa. Hän palasi Italiaan vuonna 1849 tähtitieteen professoriksi ja Roomalaisen kollegion observatorion johtajaksi.


title: Angelo Secchi

text: Secchin merkittävin tieteellinen toiminta tapahtui tähtien spektroskopian alalla. Vuonna 1867 hän ehdotti ensimmäistä tähtien spektriin perustuvaa luokittelua, jossa tähdet luokiteltiin neljään luokkaan niiden spektrien tunnuspiirteiden perusteella. Secchin luokittelu toimi Edward Pickeringin ja Annie Cannonin työn perustan ja on modernin astrofysiikan tärkeimpiä apuvälineitä.


title: Granma (lehti)

text: Granma on vuonna 1965 perustettu Kuuban kommunistisen puolueen keskuskomitean virallinen lehti. Nimensä se on saanut Granma-veneeltä.


title: Granma (lehti)

text: Se ilmestyy espanjaksi kuusi kertaa viikossa. Lehdestä on julkaistu vuodesta 1996 kansainvälistä versiota Granma Internacional, jota julkaistaan kerran viikossa englanniksi, espanjaksi, portugaliksi ja ranskaksi.


title: Granma (lehti)

text: Lehdessä julkaistaan tärkeimmät viralliset uutiset ja tiedotukset. Lisäksi se julkaisee mielipiteitä ja maaliskuusta 2007 lähtien heinäkuussa 2006 sairastuneen ja poissa julkisuudesta olleen Fidel Castron "Reflexiones del Compañero Fidel" (aiemmin "Reflexiones del Presidente Fidel Castro") -kolumnia.


title: Elizabeth Barrett Browning

text: Elizabeth Barrett Browning (6. maaliskuuta 1806 – 29. kesäkuuta 1861) oli brittiläinen viktoriaanisen ajan tunnetuimpiin lukeutuva runoilija. Hänen teostensa joukossa tunnetuimpia on rakkausrunokokoelma "Sonnets from the Portuguese" (1850). Muita hänen teoksiaan ovat muun muassa "Essay on Mind", "Adriana of Exile", "Casa Guidi Windows" ja "Aurora Leigh".


title: Elizabeth Barrett Browning

text: Barrett Browning syntyi Durhamin kreivikunnassa Englannissa ja kärsi jo nuorena heikosta terveydentilasta. Hän nai kirjailijakollegansa Robert Browningin 12. syyskuuta 1846, ja he asettuivat Firenzeen, Italiaan.


title: Elizabeth Barrett Browning

text: Barrett Browning kuoli Firenzessä 55-vuotiaana. Hänet on haudattu kaupungin englantilaiselle hautausmaalle.


title: Isfjord Radio

text: Isfjord Radio on vuonna 1933 perustettu hyötyliikenneasema Huippuvuorilla Isfjordilla Kapp Linnéssa. Toisen maailmansodan aikana saksalaisjoukot tuhosivat sen, mutta asema palasi ääneen uudelleenrakennettuna vuonna 1946. Useimmat Isfjord Radion toiminnoista siirrettiin lentokentän avaamisen myötä Longyearbyeniin vuonna 1975.


title: Isfjord Radio

text: Isfjord Radio on yhä toimintakuntoinen (automatisoitu), mutta asemapaikka palvelee nykyisin pääosin tieteellisten tutkimusryhmien ja turistien majapaikkana..


title: Isfjord Radio

text: Aseman välittömässä läheisyydessä on radioamatöörien 50 MHz:n taajuusalueen majakka JW7SIX.


title: Yui

text: Yui Yoshioka, taiteilijanimeltään Yui, (s. 26. maaliskuuta 1987 Fukuoka, Japani) on japanilainen laulaja-lauluntekijä ja näyttelijä. Hänellä on nykyään levysopimus Sony Music Entertainment Japanin kanssa.


title: Yui

text: Ammattilaisuransa Yui aloitti maaliskuussa 2004, kun hän lauloi kolme laulua Sony Music Japanin järjestämässä koetilaisuudessa. Saatuaan täydet pisteet hän sai helposti levytyssopimuksen. 23. helmikuuta 2005 Yui julkaisi debyyttisinglensä ”Feel My Soul”.


title: Yui

text: Kuukausia myöhemmin Yui esiintyi 17. kesäkuuta 2006 julkaistussa elokuvassa "Taiyō no uta", joka esitettiin Cannesin elokuvajuhlilla 2006. Yuin viides single, ”Good-bye Days”, tehtiin elokuvaa varten, ja se on tällä hetkellä hänen myydyin singlensä yli 200 000 kopion myyntimäärällään. Yuin seitsemäs single, ”Rolling Star”, valittiin animesarja "Bleachin" viidenneksi aloituskappaleeksi. Aiemmin hänen kolmas singlensä, ”Life”, oli valittu sarjan viidenneksi lopetuskappaleeksi.


title: Yui

text: Yui julkaisi yhdeksännen singlensä ”My Generation” / ”Understand” 13. kesäkuuta 2007. Tämä oli hänen ensimmäinen tuplasinglensä. ”My Generation” on tunnusmusiikkina "Seito shokun!" -draamasarjassa, ja ”Understand” on tunnusmusiikkina elokuvassa "Sidecar ni inu".


title: Yui

text: Hänen kymmenes singlensä, ”Love & Truth”, joka julkaistiin 26. syyskuuta 2007, on tunnusmusiikkina Erika Sawajirin elokuvassa "Closed Note". Sawajiri esitti Yuin elokuvassa esittämää Kaoru Amane -hahmoa "Taiyō no uta" -elokuvan televisiosarjafilmatisoinnissa.


title: Yui

text: Yuin ensimmäinen DVD, ”Thank You My Teens”, julkaistiin 14. marraskuuta 2007. DVD on kooste Yuin Japanin kevätkiertueelta 2007.


title: Yui

text: 19. marraskuuta 2007 Yui esiintyi ensimmäistä kertaa Nippon budōkanissa, ja tilaisuus oli loppuunmyyty.


title: Yui

text: Hänen singlensä, ”Namidairo”, julkaistiin 27. helmikuuta 2008. Kappale on "4 shimai tanteidan" -draamasarjan alkumusiikkina. Yuin kolmas albumi, "I Loved Yesterday", julkaistiin 9. huhtikuuta 2008.


title: Yui

text: Yui on julkaissut kolme albumia, yli kymmenen singleä ja yhden DVD:n.


title: Djiboutin jalkapallomaajoukkue

text: Djiboutin jalkapallomaajoukkue (lempinimeltään "Riverains de la Mer Rouge") on Djiboutin jalkapalloliiton hallinnoima joukkue, joka edustaa Djiboutia kansainvälisissä jalkapallo-otteluissa. Djiboutin FIFA-ranking on ollut korkeimmillaan joulukuussa 1994, kun se oli sijalla 169. Djiboutilla ei ole kansainvälistä menestystä, eikä maan maajoukkue ole selviytynyt kertaakaan MM-turnaukseen tai Afrikan-mestaruuskilpailuihin.


title: Pirkko Koski

text: Pirkko Kaarina Mirjami Koski (o.s. Hautamaa; s. 22. joulukuuta 1941 Jyväskylän maalaiskunta) on Helsingin yliopiston teatteritieteen professori (emerita).


title: Pirkko Koski

text: Koski kirjoitti ylioppilaaksi 1960, valmistui yhteiskuntatieteiden kandidaatiksi 1964, filosofian kandidaatiksi 1980, lisensiaatiksi 1989 ja tohtoriksi 1992. Hän toimi Helsingin teatterimuseon säätiön museonjohtajana 1981–1991, Helsingin yliopiston vt. apulaisprofessorina 1989–1995, apulaisprofessorina 1995–1998 ja professorina vuodesta 1998 eläköitymiseensä vuonna 2008 saakka. Lisäksi hän toimi Demarin teatterikriitikkona 1978–1992 ja Kanavan avustajana vuodesta 1998 lähtien.


title: Pirkko Koski

text: Vuonna 2001 Koskelle myönnettiin Suomen Teatterijärjestöjen Keskusliiton kultainen kunniamerkki.


title: Pirkko Koski

text: Pirkko Kosken puoliso on hallintotieteiden tohtori Heikki Koski.


title: Mest

text: Mest on chicagolainen punkyhtye, jonka perustivat vuonna 1995 veljekset Steve (kitara, laulu) ja Tony Lovato (kitara, laulu) yhdessä Matt-serkkunsa (basso) kanssa. Myöhemmin bändiin liittyi Nick Gigler (rummut). Jeremiah Rangel (kitara, laulu) liittyi bändiin vuonna 1998 Steven jätettyä yhtyeen. Bändi hajosi 2006. Vuonna 2008 Tony ilmoitti, että Mest levyttäisi ilmaisen EP:n syksyllä, ja lähtisi kiertueelle. Alkuperäisestä kokoonpanosta riveihin palaisivat vain Tony ja Steve. Rumpuja soittaisi kiertueella Chris Wilson (ex-Good Charlotte)


title: Abédi Pelé

text: Abédi Ayew, pelaajanimeltään Abédi Pelé (s. 5. marraskuuta 1964 Domé, Ghana) on ghanalainen uransa lopettanut jalkapalloilija. Hän oli aktiiviurallaan Ghanan jalkapallomaajoukkueen kapteeni, jonka pelipaikka oli keskikentällä hyökkäävässä roolissa.


title: Abédi Pelé

text: Abédi Pelé on valittu Afrikan vuoden jalkapalloilijaksi vuosina 1991, 1992 ja 1993. Pelé myös valitsi hänet 125 parhaimman elävän jalkapalloilijan joukkoon vuonna 2004.


title: Abédi Pelé

text: Abédi Pelén pojat Ibrahim Ayew, André Ayew ja Jordan Ayew ovat kaikki jalkapalloilijoita ja edustaneet Ghanaa MM-kisoissa.


title: Lapinlahden Lukio ja Kuvataidelukio

text: Lapinlahden Lukio ja Kuvataidelukio on erityisen koulutustehtävän saanut kuvataidelukio. Kuvataidelinjan lisäksi lukiossa on yleislinja. Suomessa on kuusi lukiota, jotka ovat saaneet valtioneuvostolta erityisen koulutustehtävän kuvataiteisiin.


title: Lapinlahden Lukio ja Kuvataidelukio

text: Lukio on aloittanut toimintansa yhteiskouluna vuonna 1948. Kuvataidelinja aloitti toimintansa vuonna 1987. Tällä hetkellä lukiossa on 300 opiskelijaa. Noin puolet heistä on kuvataideopiskelijoita, kotoisin eri puolilta Suomea. Lukiossa toimii myös ns. sporttilinja, joka on tarkoitettu kilpaurheilua harrastavalle opiskelijalle.


title: Lapinlahden Lukio ja Kuvataidelukio

text: Kuvataidelinjalla on käytössä oma tuntijako, joka mahdollistaa keskittymisen kuvataideaineisiin. Kuvataidelinjalla opiskelijaa suorittaa vähintään 13 kuvataiteen kurssia ja hän voi jättää suorittamatta kahdeksan muuta pakollista kurssia.


title: Lapinlahden Lukio ja Kuvataidelukio

text: Lapinlahden Lukio ja Kuvataidelukio toimii kiinteistössä, jonka vanhin osa on 1800-luvun lopulta ja uusin osa on rakennettu vuonna 2004. Vanhassa osassa on käynyt koulua presidentti Urho Kekkonen  vuonna 1908. Lukion piha-alueella on kuvanveistäjä Kaarina Kaikkosen teos "korkea veisu".


title: Robert Browning

text: Robert Browning (7. toukokuuta 1812 – 12. joulukuuta 1889) oli brittiläinen runoilija, joka on erityisesti tunnettu dramaattisista monologeistaan kuten ”Porphyria’s Lover” ja ”My Last Duchess”. Browning on yksi tunnetuimmista viktoriaanisen ajan runoilijoista.


title: Robert Browning

text: Browning meni naimisiin Elizabeth Barrettin kanssa, ja pari asui 1840-luvulta alkaen Firenzessä, Italiassa. Hänen tunnetuimpien teostensa joukossa on 1860-luvun lopussa julkaistu "The Ring and the Book", 21 000 riviä pitkä ylistyslaulu Elizabethille.


title: Robert Browning

text: Vaikka Browning jäi leskeksi jo vuonna 1861, hän ei koskaan solminut uutta avioliittoa. Hän kuoli itse Venetsiassa 77-vuotiaana. Hänet haudattiin Englantiin Westminster Abbeyyn.


title: Robert Browning

text: Browning on useimmiten tunnettu lyhyistä runoistaan, joista esimerkkeinä ”Rabbi Ben Ezra”, ”How they brought the good News to Aix”, ”Evelyn Hope”, ”The Pied Piper of Hamelin”, ”A Grammarian’s Funeral” ja ”A Death in the Desert”. Alun perin Browningia ei pidetty suurena runoilijana, sillä hänen runojensa aiheet olivat suurten massojen näkemyksen ja ymmärryksen ulkopuolella. Myös runojen teemojen käsittely oli usein vaikeaselkoista ja hämäräperäistä.


title: Robert Browning

text: Browningin nykymaine on pääosin hänen ”dramaattisten monologiensa” ansiota: näissä sanavalinnat eivät ainoastaan välitä lukijalle tapahtumia ja tapahtumapaikkoja, vaan myös paljastavat kertojan luonteen. Toisin kuin yksinpuheluissa, dramaattisissa monologeissa tarkoituksena ei ole se, mitä puhuja suoraan ilmaisee, vaan ennemminkin mitä hän epäsuorasti paljastaa itsestään. Sen sijaan että hän ajattelisi ääneen, henkilöhahmo rakentaa itselleen puolustuksen, jonka läpi hän haastaa lukijan näkemään. Browning valitsi hahmoikseen äärimmäisiä, jopa psykopaateiksi luokiteltavia hahmoja, kuten runossaan ”Porphyria’s Lover”.


title: David Paymer

text: David Paymer (s. 30. elokuuta 1954) on brittiläinen näyttelijä. Hän oli ehdolla parhaan miessivuosan Oscar-palkinnon saajaksi vuonna 1992 elokuvasta "Vitsivieteri".


title: David Paymer

text: Paymer syntyi juutalaiseen perheeseen New Yorkin osavaltiossa Long Islandilla. Hän on esiintynyt muiden muassa elokuvissa "Amerikan presidentti" (1994) ja "Payback – tilinteko" (1999).


title: Leo Ekberg

text: Leo Aleksander Ekberg (20. heinäkuuta 1894 Tampere – 1. lokakuuta 1966 Helsinki) oli jääkärikenraalimajuri.


title: Leo Ekberg

text: Ekbergin vanhemmat olivat toimitusjohtaja Gustaf Alexander Ekberg ja Matilda Charlotta Liljeberg. Hänen puolisonsa oli Kerttu Maria Simolin-Riihimäki. Leo Ekberg kirjoitti ylioppilaaksi Tampereen ruotsalaisesta yhteiskoulusta vuonna 1913 ja kirjoittautui Nylands Nationiin. Hän opiskeli vuodet 1913–1915 Teknillisen korkeakoulun koneinsinööri-osastossa. Sotakorkeakoulun erikoiskurssin Suojeluskuntain päällystökoulussa hän suoritti vuonna 1925. Sotakorkeakoulun yleinen osaston hän suoritti vuosina 1926–1927. Opintomatkan viestikyyhkyspalvelukseen Tanskaan hän teki vuonna 1923 ja viestikoulutukseen tutustumismatkan hän suoritti Ranskaan vuosina 1924–1925.


title: Leo Ekberg

text: Leo Ekberg liittyi vapaaehtoisena Saksassa jääkärikoulutusta antaneeseen yksikköön, joka myöhemmin nimettiin Jääkäripataljoona 27:ksi. Hän kirjautui Holsteinissa sijaitsevalle leirialueelle Lockstedt Lageriin 7. tammikuuta 1916 ja hänet sijoitettiin 1. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Leo Ekberg osallistui Libaussa järjestetyille viestikursseille 17. huhtikuuta – 20. kesäkuuta 1917. Samana vuonna hän kävi Polangenissa kahden viikon erikoiskurssin (pommarikurssi). Libaussa pidetyille radiokursseille hän osallistui 31. lokakuuta 1917 sekä erikoisradiokursseille jotka pidettiin Berliinissä 9. – 16. syyskuuta 1917. Hänet komennettiin 12. marraskuuta 1917 sukellusvene UC 57:llä Suomeen ja saapui Loviisan edustalle Hamnskäriin 17. marraskuuta 1917.


title: Leo Ekberg

text: Ekberg pystytti vakoiluun tarkoitetun radioaseman 15. joulukuuta 1917 Helsingin Kulosaareen ja toimi sen hoitajana aina Helsingin valloitukseen asti. Radioaseman hoitajan tehtävien ohella hän osallistui Helsingin suojeluskuntajoukkojen koulutukseen. Hänet määrättiin 16. huhtikuuta 1918 opetusupseeriksi Helsingin jääkäriprikaatin 2. rykmentin 3. pataljoonaan ja 11. toukokuuta 1918 prikaatin konekiväärikomppaniaan päälliköksi.


title: Leo Ekberg

text: Suomen sisällissodan jälkeen Leo Ekberg siirrettiin 30. heinäkuuta 1918 toimistoupseeriksi Yleisesikunnan yhteysosastoon. 2. Divisioonan tiedonantovälinekomppanian päällikkönä hän toimi 15. huhtikuuta – 15. heinäkuuta 1919, josta tehtävästä hänet siirrettiin 1. tammikuuta 1920 Tiedonantojoukkojen esikuntaan apulaisupseeriksi. Kenttälennätinpataljoonaan hänet siirrettiin 15. joulukuuta 1920, josta edelleen 25. syyskuuta 1930 Viestipataljoona 2:n komentajaksi. Yleisesikuntaan teknillisen tarkastajan apulaiseksi hänet siirrettiin 1. tammikuuta 1934 ja 1. tammikuuta 1938 puolustusministeriöön teknillisen tarkastajan toimiston päälliköksi. Riihimäen varuskunnan päällikkö 1928–1933.


title: Leo Ekberg

text: Talvi- ja Jatkosodan ajan Leo Ekberg toimi Päämajassa viestikomentajana. Hänen viestikomentajuutensa eräs episodi sattui, kun silloinen pääministeri Edwin Linkomies vaati ministereille oikeutta komentajapuheluihin päämajaan. Linkomiehen vaatimuksiin myönnyttiin puolustusministeri Rudolf Waldenin taitavan suostuttelun jälkeen. Se oli ensimmäinen kerta kun hallitus teki sotien aikana suoranaisen vaatimuksen päämajan suuntaa. Tässä sotkussa Ekberg oli kahden tulen välissä ja joutui nöyrtymään hallituksen pyyntöön komentajapuheluissa, tosin koskien vain pää- ja ulkoministeriä. Linkomiehen voitonriemua laansi se, että ylipäällikkö Mannerheim ylensi Ekbergin kenraalimajuriksi samana päivänä, jona uudet ohjeet päämajapuheluista tulivat voimaan.


title: Leo Ekberg

text: Ekberg toimi puolustusvoimissa Viestikomentajana vuodet 1945–1954. Hän erosi vakinaisesta palveluksesta 60-vuotiaana vuonna 1954.


title: Leo Ekberg

text: Ekberg oli opettajana vuonna 1919 Santahaminassa, vuonna 1920 Haminassa ja vuonna 1922 sekä vuonna 1928 Riihimäen viestiupseerikurssien johtajana ja opettajana, vuonna 1924 Helsingin viestiupseerikurssien opettajana, viestipalveluksen opettajana Tuusulan erikoiskursseilla 1925 ja kirjekyyhkyskurssien johtajana vuonna 1924 ja vuonna 1928. Hän suoritti vuosina 1920–1923 armeijan joukko-osastojen viestikoulutuksen tarkastuksen. Viestitaktiikan opettajana Sotakorkeakoulussa hän toimi vuosina 1931–1935, Suojeluskuntain päällystökoulussa vuosina 1931–1933 ja Sotakorkeakoulun 2. ilmakomentajakurssilla vuosina 1934–1935.


title: Leo Ekberg

text: Ekberg toimi viestikalustokomitean jäsenenä vuosina 1923–1924. Kenttälennätinpataljoonan ja Viestipataljoona 2:n upseeriyhdistyksen puheenjohtajana vuosina 1921–1933, Jääkäriliiton Riihimäen alajaoston puheenjohtajana vuosina 1922–1933, Riihimäen kaasupuolustusyhdistyksen puheenjohtajana vuosina 1928–1932, Riihimäen ampumaseuran puheenjohtajana vuosina 1930–1933, 3. Divisioonan kunniatuomioistuimen varapuheenjohtajana vuonna 1933, Hämeen ampujapiirin hallituksen jäsenenä vuosina 1933–1934, Riihimäen kunnanvaltuuston jäsenenä vuosina 1929–1930, Upseerien metsästysyhdistyksen varapuheenjohtajana vuosina 1932–1956, Upseerien ampumayhdistyksen hallituksen jäsenenä 1934–1945, Upseerien ampumayhdistyksen Helsingin alaosaston puheenjohtajana 1935-36, Helsingin ratsastajien puheenjohtajana vuosina 1936–1945 ja johtokunnan jäsenenä vuosina 1946–1953 sekä liiton puheenjohtajana vuosina 1954–1960 (kunniajäsen vuodesta 1960 alkaen) ja Helsingin ratsastusseurojen yhteisen kilpailulautakunnan puheenjohtajana vuosina 1935 ja 1936, Valtioneuvoston asettaman puhelinlakikomitean jäsenenä vuosina 1935–1940, Ratsastajaliiton liittovaltuuskunnan jäsenenä vuosina 1937–1945 ja Posti- ja lennätinhallituksen väestönsuojelukomitean puheenjohtajana vuosina 1938–1939. Suomen upseeriliiton hallituksen jäsenenä hän toimi vuosina 1948–1954, Helsingin olympiakisojen teleteknisen päätoimikunnan puheenjohtajana vuosina 1947–1952, Suomen olympiayhdistyksen valtuuskunnan jäsenenä vuodesta 1953. Hän toimi olympiakisojen ratsastusjoukkueen ylijohtajana Tukholmassa vuonna 1956, Valtion sähköpajan johtokunnan jäsenenä vuosina 1948–1956 ja Valtioneuvoston puhelinkomitean jäsenenä vuosina 1952–1954. Suomen tieteellisen radiotutkimuksen kansalliskomitean (URSI) hallituksen jäsenenä Ekberg oli vuosina 1952–1954, Viestisäätiön hallituksen jäsenenä vuosina 1949–1966, Viestiupseeriyhdistyksen kunniajäseneksi hänet kutsuttiin vuonna 1954, Suomen nykyaikaisen 5-ottelun liiton hallituksen jäsenenä hän oli vuosina 1949–1950 ja 1954–1956 sekä liiton varapuheenjohtajana vuosina 1951–1953, Veikkaustoimiston hallintoneuvoston jäsenenä hän toimi vuosina 1956–1958. Jääkäriliiton Riihimäen alaosaston hallituksen jäsenenä Ekberg toimi vuosina 1957–1962 ja puheenjohtajana vuosina 1963–1965.


title: Leo Ekberg

text: Ekberg on laatinut ohjesäännön "Puhelinpalveluohjesääntö". Kirkkaat johdot, vuodelta 1921. Varuskuntalehti Sattuman avustaja vuosina 1928–1931 ja päätoimittaja vuonna 1930. Leo Ekberg on kirjoittanut artikkeleita myös Suomen Vapaussotaan, Suomen Sotilaaseen, Hakkapeliittaan, Sanaan sekä Miekkaan ja Taistelijaan.


title: Ron Underwood

text: Ronald Brian Underwood (s. 6. marraskuuta 1953 Glendale, Kalifornia) on yhdysvaltalainen elokuvaohjaaja. Hänen töidensä joukossa ovat "Väristyksiä" (1990), "Kaupunkicowboyt" (1991), "Sydän ja sielut" (1993), "Sanaton" (1994), "Kaverini, mahtava Joe" (1998) ja "Pluto Nash" (2002).


title: Ron Underwood

text: Underwood syntyi Glendalessa, Kaliforniassa, ja opiskeli high schoolin jälkeen jonkin aikaa lääketiedettä ennen siirtymistään elokuva-alalle. Hän on ollut ehdolla Emmyn (1989) ja Razzie-palkinnon (2003) saajaksi.


title: Daniel Stern

text: Daniel Stern voi tarkoittaa ainakin seuraavia henkilöitä:


title: Bruno Kirby

text: Bruno Kirby (28. huhtikuuta 1949 – 14. elokuuta 2006) oli yhdysvaltalainen näyttelijä, joka esiintyi muun muassa elokuvissa "Kummisetä osa II" (1974), "Hyvää huomenta, Vietnam" (1987), "Kun Harry tapasi Sallyn" (1989), "Kaupunkicowboyt" (1991) ja "New Yorkin kadut" (1995). Hänet nähtiin myös keinotekoisen Spinal Tap -kokoonpanon pseudodokumentissa "Hei me rokataan!" (1984).


title: Bruno Kirby

text: Kirby syntyi New Yorkissa nimellä Bruno Giovanni Quidaciolu, Jr; hänen isänsä on näyttelijä Bruce Kirby. Hänen kuolemansa 57 vuoden iässä aiheutti nopeasti edennyt leukemia.


title: Bruce Kirby

text: Bruno Giovanni Quidaciolu eli Bruce Kirby (s. 24. huhtikuuta 1928) on yhdysvaltalainen näyttelijä, joka muistetaan muun muassa televisiosarjasta "Columbo". Hän on esiintynyt myös muissa televisiosarjoissa sekä elokuvissa.


title: Bruce Kirby

text: Kirbyn poika oli vuonna 2006 kuollut näyttelijä Bruno Kirby.


title: Helen Slater

text: Helen Rachel Slater (s. 15. joulukuuta 1963) on yhdysvaltalainen näyttelijä. Hän syntyi juutalaiseen perheeseen Massapequassa, New Yorkin osavaltiossa.


title: Helen Slater

text: Slaterilla on ollut rooleja muiden muassa elokuvissa "Supertyttö" (1984) ja "Legenda Billie Jeanista" (1985) sekä televisiosarjoissa "Smallville" ja "Supernatural". Hän on myös levyttänyt laulaja.


title: Helen Slater

text: Slater on ollut vuodesta 1990 naimisissa Robert Watzken kanssa; parille syntyi vuonna 1995 tytär Hannah Nika.


title: Maks Mirny

text: Maksim ”Maks” Mirny (, yleinen kansainvälinen kirjoitusasu "Max Mirnyi"), s. 6. heinäkuuta 1977 Minsk, Neuvostoliitto) on valkovenäläinen tennispelaaja ja olympiavoittaja. Hän on ollut nelinpelissä maailmanlistan ykkösenä.


title: Maks Mirny

text: Oikeakätinen Mirny aloitti uransa vuonna 1996. Mirny on nelinpelispesialisti, sillä hänen paras sijoituksensa ATP:n kaksinpelirankingissa on 18., mutta nelinpelissä hän on voittanut kuusi Grand Slam -turnausta, sekä sekanelinpelissä kolme Grand Slamia. Mirny on voittanut urallaan 46 turnausta; yhden kaksinpelissä ja loput 45 nelinpelissä. Nykyisin hän pelaa vain nelinpelisä. Häntä valmentaa Nikolai Mirny.


title: Maks Mirny

text: Mirny asuu Bradentonissa Yhdysvaltain Floridassa. Hänen lempinimensä on ”The Beast” (peto).


title: Maks Mirny

text: s = sisäkenttä


title: Parhaan animaatiosarjan Annie-palkinto

text: Parhaan animaatiosarjan Annie-palkinto on Los Angelesin kansainvälisen animaatiofilmiyhdistyksen vuodesta 1992 lähtien vuosittain jakama palkinto edellisvuoden parhaalle animaatiosarjalle. Poikkeuksellisesti vuonna 2002 Annie-palkintoja ei jaettu ollenkaan. Vuosina 1998, 2000 ja 2001 palkintoa jaettiin useiden ehdokkaiden vuoksi kahdessa osassa parhaasta päiväsaikaisesta- ja iltapäiväsarjasta. Myös vuosina 2004 ja 2008 palkintoa jaettiin lisäksi parhaasta lasten televisiosarjasta.


title: Istukkahormoni

text: Istukkahormoni eli istukkagonadotropiini (hCG, ) on elimistössä raskauden aikana muodostuva hormoni, jota tuottaa aluksi sikiö ja myöhemmin istukan trofoblastisolut. Istukkahormoni kuuluu gonadotropiineihin, joita ovat lisäksi follikkelia stimuloiva hormoni (FSH) ja luteinisoiva hormoni (LH). Istukkahormonin päätehtävänä on estää keltarauhasen surkastuminen ja siten ylläpitää keltarauhashormonin tuotantoa raskauden aikana. Raskaustestien toiminta perustuu istukkahormonin mittaamiseen.


title: Istukkahormoni

text: Istukkahormoni on rakenteeltaan glykoproteiini, joka koostuu 244 aminohaposta. Se sisältää α (alfa)-ketjun, joka on samanlainen kuin muilla gonadotropiineilla FSH:lla ja LH:lla, istukkahormonille yksilöllisen β (beeta)-ketjun ja hiilihydraattiosia. Gonadotropiinien rakenne-erot johtuvat eroista beetaketjun aminohappojen määrässä ja hiilihydraattiketjujen sitoutumiskohdissa.


title: Gregg Henry

text: Gregg Lee Henry (s. 6. toukokuuta 1952) on yhdysvaltalainen näyttelijä, joka on esiintynyt muun muassa Brian De Palman elokuvissa "Kuolema tulee kahdesti" (1984) ja "Kahdet kasvot" (1992), sekä myöhemmissä elokuvissa "Payback – tilinteko" (1999) ja "The Hunt for the BTK Killer" (2005).


title: Gregg Henry

text: Henry on nähty myös useissa televisiosarjoissa, kuten "Gilmoren tytöissä". Hän nousi kansainväliseen suosioon 1970-luvun loppupuolen televisiosarjasta "Rikas, rakas, köyhä, varas" ja kävi Suomessa keväällä 1978 Lee Cooper -farkkumerkin sponsoroimana.


title: Yleisurheilun alle 18-vuotiaiden maailmanmestaruuskilpailut 2003

text: Vuoden 2003 yleisurheilun alle 18-vuotiaiden maailmanmestaruuskilpailut käytiin 9.–13. heinäkuuta Sherbrookessa, Kanadassa.


title: Disney Television Animation

text: Disney Television Animation (DTVA) on yhdysvaltalainen animaatioita tuottava tuotantoyhtiö. Se perustettiin vuonna 1984 nimellä "Walt Disney Pictures Television Animation Group", ja myöhemmin vuonna 1987 nimi muutettiin "Walt Disney Television Animationiksi". Vuonna 2011 nimi lyhennettiin muotoon "Disney Television Animation".


title: Disney Television Animation

text: Vuodesta 1998 yhtiön päämaja on ollut Frank G. Wells -rakennuksessa Team Disney Burbank -rakennusta vastapäätä. Frank G. Wells oli erityisesti suunniteltu televisioanimaatoita varten, ja yhtiöllä on myös toinen rakennus Glendalessa, jonne yhtiö siirtyi vuonna 2002. Sen entiset päämajat sijaitsivat Motion Picture and Television Academyssä Pohjois-Hollywoodissa ja Cahuengassa.


title: Disney Television Animation

text: Nykyisin Disney Television Animation on osa Disney Channelia. Yhtiön puheenjohtajana toimi Barry Blumberg, joka ilmoitti eroavansa tehtävästään marraskuussa 2005. Mike Moonista tuli helmikuussa 2006 yhtiön uusi varapresidentti.


title: Disney Television Animation

text: Walt Disneyn tuotantoa 1980-luvulta nykypäivään.


title: Stiletto Heels

text: Stiletto Heels on suomalaismuusikko Matthau Mikojanin kappale ja debyyttisingle sooloartistina. Se julkaistiin 6. helmikuuta 2008. Singlellä on myös "Print Lies" -kappale, joka ei ole Mikojanin "Matthau Mikojan" -albumilla. Nimikappale sen sijaan on.


title: Stiletto Heels

text: Single julkaistiin Poko Rekordsin Gaga Goodies Oy -levymerkin kautta.


title: Stiletto Heels

text: Kappaleet kirjoittanut Matthau Mikojan sekä sovittanut Mikojan, Antti Suomalainen ja Simo Stenman.


title: Louhikala

text: Louhikala ("Trachinus draco") on Euroopassa esiintyvä ja pohjoisella Atlantilla elävä petokalalaji. Sen esiintymisaluetta ovat muun muassa Mustameri, Välimeri ja Pohjanmeri, ja sitä on tavattu myös satunnaisesti Itämeren eteläosissa. Louhikalojen heimossa on kymmenkunta lajia kahdessa suvussa.


title: Louhikala

text: Kala kasvaa noin 30 – 40 senttimetrin mittaiseksi. Se ei ole runsaslukuinen parvikala, muttei harvinaisuuskaan. Kala vaatii suolaisen veden kuteakseen. Mätimunat ja pienet poikaset ovat pelagista eläinplanktonia. Louhikala on kellertävä ja pitkänomainen. Sillä on suhteellisen hyvä suojaväri pohjakalana. Kalan vatsaevä ja takimmainen selkäevä ovat pitkät, etummainen selkäevä lyhyt ja teräväpiikkinen. Piikit ovat myrkyllisiä. Myrkky on proteiini, joka aiheuttaa kouristuksia ja saattaa olla jopa hengenvaarallinen. Kuuma yli 40-asteinen vesi tekee myrkyn tehottomaksi.


title: Louhikala

text: Louhikala on syötävä, muttei sillä katsota olevan juuri taloudellista arvoa. Virkistyskalastajat onkivat sitä jonkin verran.


title: Gunnar Mattsson

text: Kaj Gunnar Wolter Mattsson (5. toukokuuta 1937 Helsinki – 9. elokuuta 1989 Helsinki) oli suomalainen (suomenruotsalainen) kirjailija ja toimittaja.


title: Gunnar Mattsson

text: Mattsson tuli tunnetuksi romaanillaan "Prinsessa" ("Prinsessan", 1965), jossa hän kertoo perheensä kokemuksista vaikeaan sairauteen sopeutumisessa. Teos käännettiin 30 kielelle, ja hän sai siitä Kiitos kirjasta -mitalin. Huomiota herätti myös hänen teoksensa "Gunnar", jossa hän kertoo alkoholismistaan. "Kuninkaassa" hän kertoo, mitä tapahtuu menestyskirjailijalle. Se perustuu hänen omiin kokemuksiinsa "Prinsessa"-kirjan menestyksestä.


title: Gunnar Mattsson

text: Gunnar Mattssonin ensimmäinen puoliso oli laulaja Virpi Augustin vuosina 1962–1963 ja toinen puoliso, ”prinsessa”, Seija Lainela vuodesta 1964. Molemmista liitoista syntyi yksi lapsi: Kim Mattsson (s. 1962), joka on kenraali ja toiminut mm. tasavallan presidentin 1. adjutanttina (evl) ja Kai Mattsson (s. 1965), joka toimii Hanasaaren ruotsalais-suomalaisen kulttuurikeskuksen hotellijohtajana.


title: Gunnar Mattsson

text: Mattsson teki itsemurhan 52-vuotiaana.


title: Khaibarsola

text: Khaibarsola (, ) yhdistää Afganistanin ja Pakistanin vaikeakulkuisessa vuoristossa. Sola sijaitsee noin tuhannen metrin korkeudessa. Se on ollut vuosisatojen ajan tärkeä reitti Keski- ja Etelä-Aasian välillä, ja sillä on ollut suuri strateginen merkitys. Solan ympäristö on pataanien kotiseutua; Peshawarin kaupunki Pakistanin Luoteisprovinssissa sijaitsee sen suulla.


title: Khaibarsola

text: Solan alkua ja loppua on vaikea määritellä; usein sen sanotaan ulottuvan Pakistanin Jamrudista Afganistanin Torkhamiin, joita yhdistää 48 km pitkä mutkainen maantie. Maantien rakennuttivat britit 1879. Solaan valmistui rautatie 1925.


title: Khaibarsola

text: Sola on perinteinen salakuljetusreitti, jota pitkin nykyisin kulkee tavaraa ja ihmisiä Afganistanista Pakistaniin.


title: Atom Egoyan

text: Atom Egoyan OC (s. 19. heinäkuuta 1960 Kairo) on elokuvaohjaaja. Hän syntyi Egyptin armenialaisista vanhemmista Kairossa, Egyptissä, mutta on asunut Kanadassa vuodesta 1963. Armenialaista kulttuuritaustaansa Egoyan on esitellyt erityisesti elokuvissa "Ararat" ja "Calendar".


title: Atom Egoyan

text: Egoyanin töiden joukossa ovat elokuvat "Exotica" (1994), "Suloinen ikuisuus" (1997), "Matka pahuuteen" (1999), "Ararat" (2002) ja "Alaston totuus" (2005). Laajaa kansainvälistä arvostusta nauttivasta ohjaajasta tehtiin Order of Canadan upseeri vuonna 1999.


title: Atom Egoyan

text: "Suloinen ikuisuus" toi Egoyanille kaksi Oscar-ehdokkuutta vuonna 1998. Cannesissa hän on ollut ehdokkaana Kultaisen palmun saajaksi vuosina 1994, 1997, 1999 ja 2005; Grand Prix hänelle myönnettiinkin vuonna 1997. Kanadassa hän on voittanut myös useita Genie-palkintoja.


title: Atom Egoyan

text: Egoyanin vanhemmat Shushan ja Joseph Yeghoyan olivat taiteilijoita ja pitivät huonekaluliikettä Kairossa. Poika sai nimensä Egyptin ensimmäisen ydinreaktorin kunniaksi. Vuonna 1962 perhe muutti Egyptistä Kanadaan, Brittiläisen Kolumbian provinssin Victoriaan.


title: Atom Egoyan

text: Teini-iässä Egoyan kirjoitteli näytelmiä, esikuvinaan Samuel Beckett ja Harold Pinter. 14-vuotiaana hän näki Ingmar Bergmanin elokuvan Persona – naisen naamio, mitä hän pitää suurena vaikuttimena ammatinvalintaansa.


title: Atom Egoyan

text: Egoyan valmistui Toronton yliopiston Trinity Collegesta, jossa sai muiden opintojen ohella tuntumaa armenian kieleen ja kulttuuritaustaansa kanadanarmenialaisen anglikaanipapin Harold Nahabedianin kautta.


title: Atom Egoyan

text: Egoyanin esikoiselokuva "Next of Kin" sai ensi-iltansa Mannheim-Heidelbergin kansainvälisillä elokuvajuhlilla ja voitti yhden pääpalkinnoista. Seuraava elokuva Exotica (1994) herätti myös kiinnostusta, mutta Egoyanin ensimmäinen muiden kirjoittamaan tarinaan perustuva elokuva "Suloinen ikuisuus" oli varsinainen läpimurto. Vuoden 2002 elokuva "Ararat" oli Henri Verneuil’n elokuvan "Mayrig" (1991) jälkeen toinen yritys kuvata elokuvan keinoin vuoden 1915 Armenian kansanmurhaa.


title: Atom Egoyan

text: Vuonna 2005 Atom Egoyan alkoi opettaa kesäisin European Graduate Schoolin (EGS) media- ja viestintätiedekunnassa Sveitsin Saas-Feessä. Hän on opettanut myös Toronton yliopistossa.


title: Atom Egoyan

text: Egoyan asuu Torontossa näyttelijävaimonsa Arsinée Khanjianin kanssa, joka on näytellyt monissa miehensä elokuvista.


title: Bruce Greenwood

text: Stuart Bruce Greenwood (s. 12. elokuuta 1956) on kanadalainen näyttelijä. Hän syntyi Québecin provinssissa ja opiskeli Brittiläisen Kolumbian yliopistossa.


title: Bruce Greenwood

text: Greenwood on luonut monipuolisen uran televisiossa ja elokuvissa. Jälkimmäisten joukossa ovat "Matkustaja 57" (1992), "Exotica" (1994), "Suloinen ikuisuus" (1997), "Salamaseepra" (2004), "Déjà Vu" (2006) ja "Eight Below" (2006), "" (2007), "The Place Beyond the Pines" (2013) ja "Julma leikki" (2017).


title: Bruce Greenwood

text: Televisiosarjoja, joissa Greenwoodilla on ollut mainittavia rooleja, ovat muiden muassa "Sairaalan syke", "Mennyt elämä", "" (2016) ja "Resident" (2018)


title: Livin’ on a Prayer

text: Livin’ on a Prayer on rockyhtye Bon Jovin toinen single "Slippery When Wet" -albumilta. Se julkaistiin vuonna 1986. Kappale on yksi yhtyeen suosituimmista, ja sitä pidetään nykyään klassikkona. Suomessa se nousi virallisen singlelistan sijalle 10.


title: Livin’ on a Prayer

text: Kappaleen sanat kertovat Tommysta ja Ginasta, kahdesta työväenluokan nuoresta, jotka yrittävät selvitä vaikeuksista ja saada rahat riittämään elämiseen. Jon Bon Jovi on kertonut kirjoittaneensa kappaleen presidentti Reaganin kaudella. Kappale julkaistiin myös musiikkipeli Guitar Hero World Tourissa ja Rock Band 2:ssa vuonna 2008.


title: Paula Patton

text: Paula Patton (s. 5. joulukuuta 1975) on yhdysvaltalainen näyttelijä. Hän on esiintynyt muiden muassa elokuvissa "Hitch – Lemmentohtori" (2005), "Déjà Vu" (2006), "" (2011) ja "" (2016).


title: Paula Patton

text: Patton oli naimisissa R&B-/soulmuusikko Robin Thicken kanssa. Parilla on yhteinen poika. He erosivat vuonna 2015. Patton on esiintynyt Thicken albumin "A Beautiful World" (2003) kannessa sekä musiikkivideoilla ”Brand New Jones” (2003) ja ”Lost Without U” (2006).


title: Christel Pascal

text: Christel Pascal (s. 6. lokakuuta 1973 Gap) on ranskalainen alppihiihtäjä, kaksinkertainen MM-mitalisti.


title: Christel Pascal

text: Pascal debytoi aikuisten arvokisoissa Sestrieren MM-kilpailuissa 1997 sijoituttuaan pujottelussa kahdeksanneksitoista. Hän toisti saman sijoituksensa pujottelussa Vailissa 1999 ja voitti samassa lajissa kaksi vuotta myöhemmin St. Antonissa MM-hopeaa Anja Pärsonin jälkeen. Hän oli St. Antonissa lisäksi suurpujottelussa seitsemäs sekä St. Moritzin 2003 ja Bormion 2005 MM-pujotteluissa kahdestoista. Hän oli mukana myös voittamassa Ranskalle ensimmäisen kerran ohjelmassa olleen joukkuekilpailun pronssia Bormiossa 2005. Olympialaisissa hän on parhaimmillaan sijoittunut suurpujottelun 25:nneksi Salt Lake Cityssä 2002.


title: Christel Pascal

text: Maailmancupissa Pascal on voittanut yhden osakilpailun: Copper Mountainin pujottelukisan 20. marraskuuta 1999. Samalla kaudella hän sijoittui pujottelucupin kokonaispisteissä toiseksi. Maailmancupin osakilpailuissa hän on sijoittunut kolmen parhaan joukkoon yhteensä yhdeksän kertaa, kaikki pujottelukilpailuissa.


title: Robin Thicke

text: Robin Thicke (s. 10. maaliskuuta 1977 Los Angeles, Kalifornia) on yhdysvaltalainen R&B-/soulmuusikko. Myös hänen vanhempansa Gloria Loring ja Alan Thicke ovat maineikkaita viihdetaiteilijoita.


title: Robin Thicke

text: Thicken ensimmäinen single "When I Get You Alone" julkaistiin vuonna 2002. Sitä ovat seuranneet studioalbumit "A Beautiful World" (2003), "The Evolution of Robin Thicke" (2006), "Something Else" (2008), "Sex Therapy" (2009), "Love After War" (2011).


title: Robin Thicke

text: Muusikko voitti ensimmäisen Grammynsa vuonna 2005. ""The Evolution of Robin Thicke" on hänen parhaiten myynyt albuminsa, joka on Yhdysvalloissa myynyt" RIAA Platinaa. Toinen iso menestys tuli albumin ""Blurred Lines" myötä sen myydessä RIAA Kultaa," BPI Kultaa, IFPI SWI Kultaa, MC Kultaa sekä SNEP Kultaa oikeuttavan määrän.


title: Robin Thicke

text: Thicke on työskennellyt myös lauluntekijänä muille muusikoille; tällaista yhteistyötä hänellä on ollut muiden muassa Jordan Knightin, Usherin, Angela Vian, 50 Centin ja Ashantin kanssa.


title: Robin Thicke

text: Hän meni vuonna 2005 naimisiin näyttelijä Paula Pattonin kanssa, ja he saivat pojan vuonna 2010. Heidän avioeronsa tuli voimaan huhtikuussa 2015.


title: Jordan Knight

text: Jordan Nathaniel Marcel Knight (s. 17. toukokuuta 1970) on yhdysvaltalainen laulaja-lauluntekijä, joka tunnetaan parhaiten New Kids on the Blockin jäsenenä.


title: Jordan Knight

text: Knightin ensimmäinen soolosingle ”Give It to You” on vuodelta 1999; samana vuonna ilmestyi ensimmäinen sooloalbumi, "Jordan Knight" (1999). Single ”Say Goodbye” on duetto Debbie Gibsonin kanssa.


title: Jordan Knight

text: Knightilla on vuosina 1999 ja 2007 syntyneet pojat.


title: Quetta

text: Quettan kaupungin nykyinen nimi juontuu pastun kielen sanoista "kwata" (kukkula) ja "kota" (linnoitus). Ennen 1800-lukua se tunnettiin kuitenkin yleisesti nimillä Shal tai Shalkot. Vuonna 1479 Heratin timuridihallitsija Husayn Mirza Baykara läänitti Shalin ja läheisen Pishinin Kandaharin hallitsija Dhu al-Nun Beg Arghunille. Hänen seuraajansa tunnustivat suurmogulien ylivallan Baburin valtakaudella. Sittemmin kaupunkia miehittivät pariin otteeseen Persian safavidit. Safavideja seurasivat afgaanien Dorranien valtakunta, jonka hallitsija Ahmad Šah Dorrani antoi kaupungin Kalatin kaani Nasir Khanille vuonna 1758-9. 1800-luvun alussa Quetta oli edelleen vain pieni asutuskeskus. Charles Masson kirjoitti 1820-luvulla kuapungin koostuvan 300:ta talosta ja basaarista. Paikallisen kuvernöörin linnoitus eli "miri" sijaitsi keinotekoisella mäellä. Vuonna 1840-luvulla kaupungissa arvioitiin olevan 4 000 asukasta.


title: Quetta

text: Britit levittivät valtaansa Intiassa 1800-luvulla liittäen omistuksiinsa Sindin vuonna 1843 ja Punjabin vuonna 1849. Brittijoukot miehittivät Quettan ensimmäisen afgaanisodan aikana. Kaupungin strateginen sijainti kulkureittien varrella Kandaharista Sindiin kävi ilmeiseksi sodan aikana. Kaupunki palautettiin Kalatin hallitsijalle vuonna 1842, mutta eri tahot alkoivat vaatia sen liittämistä brittien alueisiin. Kalatin kaanin kanssa solkmittiin vuonna 1876 sopimus, jolla kaanin alueista tehtiin brittien alainen ja Kalatista tuli yksi Brittiläisen Intian alaisista vasallivaltioista. Sen sotilaallinen merkitys nousi jälleen esille toisen afgaanisodan sytyttyä vuonna 1878. Brittiläinen Intia teki vuokrasopimuksen Quettan alueesta Kalatin kaanin kanssa vuonna 1883 ja oma kuntansa siitä tehtiin vuonna 1896.


title: Quetta

text: Vuonna 1935 Quettaan iski maanjäristys, jossa sai surmansa kymmeniä tuhansia ihmisiä. Sittemmin kaupungin talojen rakennuksessa on kiinnitetty huomiota niiden maanjäristysten kestävyyteen.


title: Quetta

text: Quetta on Länsi-Afganistaniin, Itä-Iraniin ja Keski-Aasiaan suuntautuvan kaupan keskus. Kaupungin teollisuuteen lukeutuvat puuvilla- ja rikkijalostamot, hiilenpuristamot ja hedelmäsäilyketehtaat. Kaupungista itään sijaitsee hiili-, kromi-, rikki-, marmori- ja kipsikaivoksia.


title: Quetta

text: Quetta on ollut historiallisesti pataanien asuttama kaupunki. Paikallinen pastun kielen murre muistuttaa Kandaharissa puhuttua pastua. Nykyisin kaupungissa asuu useita muita etnisiä ryhmiä. Kaupunki sijaitsee kahden muun suuren etnisen ryhmän, brahuiden ja baluchien asuma-alueiden rajalla. Šiialaiset hazarat asuttavat Mari Abadia ja Hazara Townin alueita ja he ovat kärsineet sektarianistisista väkivaltaisuuksista.


title: Axel Berg

text: Aksel Ivar Berg (, 10. marraskuuta 1893 Orenburg – 9. heinäkuuta 1979 Moskova) oli suomalaissukuinen upseeri, joka kohosi huomattavaan asemaan Neuvostoliitossa. Hän palveli maan varapuolustusministerinä 1953–1957. Berg oli myös insinööriamiraali Neuvostoliiton laivastossa, Neuvostoliiton tiedeakatemian jäsen ja sosialistisen työn sankari. Hänellä oli merkittävä rooli kybernetiikan kehityksessä Neuvostoliitossa.


title: Axel Berg

text: Bergin isä oli suomalainen kenraali Johan Alexander (Ivan Alexandrovich) Berg (1830–1900) Venäjän armeijassa ja toimi Akselin syntyessä Orenburgin prikaatin esikuntapäällikkönä, äiti Elisabeth oli italialaista syntyperää ja toimi muun muassa englannin kielen opettajana. Isovanhemmat olivat viipurilainen apteekkari Alexander Berg ja hänen puolisonsa Emilia Berg.


title: Axel Berg

text: Ensimmäisen maailmansodan aikana Berg toimi navigaattorina englantilaisella sukellusveneellä "E 8", joka kuului englantilaiseen sukellusveneosastoon ja toimi Venäjän Itämeren laivaston yhteydessä. Liittoutuneiden intervention aikana Berg toimi sukellusveneiden Рысь ja Волк komentajana.


title: Axel Berg

text: Sittemmin Berg siirtyi radiotekniikan tutkijaksi ja opettajaksi. Vuodesta 1924 alkaen hän julkaisi useita radiotekniikan ja elektroniikan oppikirjoja. Vuonna 1937 Berg pidätettiin vakoilusta syytettynä. 900 päivää kestäneen tutkinnan jälkeen hänet vapautettiin vuonna 1940. Vuonna 1943 Berg asetettiin Neuvostoliiton tutkakehityksen johtoon. Hän sai vuonna 1946 akateemikon arvon.


title: Vinterriket

text: Vinterriket on saksalaisen Christoph Zieglerin black metal -projekti, jonka tuotannosta osa on dark ambientia ja useimmat black metal -kappaleetkin koostuvat osittain ambientista musiikista. Vinterriket julkaisi ensimmäisen demonsa vuonna 2000 ja ensimmäisen EP:n ja täyspitkän 2002. Tämän jälkeen Vinterriket on julkaissut erilaisia julkaisuja, jotka ovat hyvin rajoitettuja ja vaikeasti saatavia.


title: J. P. Manoux

text: Jean-Paul Christophe Manoux eli J. P. Manoux (s. 8. kesäkuuta 1969 Fresno, Kalifornia, Yhdysvallat) on yhdysvaltalainen näyttelijä, joka tunnetaan parhaiten televisiosarjoista "Poika tulevaisuudesta" ja "Keisarin uusi koulu".


title: J. P. Manoux

text: Manoux syntyi Fresnossa ja vietti lapsuutensa Santa Barbarassa. Hän on seitsenlapsisen perheen esikoinen. Manoux opiskeli näyttelemistä muun muassa The Thacher Schoolissa Ojaissa, Kaliforniassa.


title: J. P. Manoux

text: Manoux teki ensiesiintymisensä televisiossa elokuvassa "Pumpkinhead II: Blood Wings" vuonna 1994, jonka jälkeen hän vieraili usein televisiosarjoissa, kuten "Kolmas kivi auringosta", "Siskoni on noita", "Angel", "Smallville" ja "Tuho-osasto". Manoux esiintyi myös vuonna 1996 "Teho-osastossa" ja palasi kymmenen vuotta myöhemmin sarjaan tohtori Dustin Crenshawin rooliin. Parhaiten hänet kuitenkin tunnetaan televisiosarjasta "Poika tulevaisuudesta", jossa hän näytteli koulun vara-rehtoria Neil Hackettiä ja luolamies Curtista. Manoux on tehnyt urallaan myös useita pieniä rooleja elokuvissa, kuten "Ocean's Eleven" ja "Transformers". Hän näyttelee myös sarjassa "Aaron Stone" androidi STANia, joka on opettajana Charlien koulussa. Sitten hän on ollut sivuroolissa leffassa nimeltä Eurotrip.


title: J. P. Manoux

text: Lisäksi Manoux on tehnyt muutamia äänirooleja animaatioihin ja videopeleihin, joista hänen merkittävin äänirooli on ollut keisari Kuzco animaatiosarjassa "Keisarin uusi koulu". Alun perin hahmon äänenä toimi David Spade elokuvassa "Keisarin uudet kuviot".


title: Air Force 1

text: Air Force 1 on suunnittelija Bruce Kilgoren luoma Nike-urheilujalkine. Se on ensimmäinen koripallokenkä, jossa on käytetty Niken Air-ilmatyynytekniikkaa.


title: Air Force 1

text: Air Force 1 on saanut nimensä Yhdysvaltain presidenttiä kuljettavasta lentokoneesta, Air Force One:sta. Kenkää on saatavana varrettomana, puolikorkeana ja korkeavartisena mallina ja lukuisissa eri väreissä, materiaaleissa ja kuoseissa.


title: Air Force 1

text: Nike esitteli Air Force 1:n vuonna 1982, mutta jo seuraavana vuonna sen tuotanto lopetettiin. Kenkä julkaistiin uudelleen vuonna 1986 Niken Swoosh-logon kera. Kenkä oli lähestulkoon sama kuin vuonna 1982 lukuun ottamatta muutamaa ulkonäöllistä muutosta. Sittemmin kenkää on valmistettu yli 1 700:ssa eri värimuunnelmassa ja sitä on myyty arviolta 800 miljoonan Yhdysvaltain dollarin edestä.


title: Air Force 1

text: Kenkä oli jo alun perin suosittu paitsi koripallonpelaajien, myös kaupunkilaisnuorten käytössä. Edelleen nykyisinkin Air Force 1 on suosittu jalkine kaupunkilaisnuorten keskuudessa eri puolilla maailmaa. Air Force 1 -kenkiä ovat käyttäneet muun muassa hip hop -artistit kuten Snoop Dogg, The Game ja 2pac. Vuonna 2002 rap-artisti Nelly julkaisi singlen "Air Force Ones". Kappale kertoo siitä kuinka hän osti kyseiset kengät. Kenkämallia käytetään edelleen myös koripalloilijoiden keskuudessa. Sitä käyttävät niin katukoripallonpelaajat kuin myös alan ammattilaiset. NBA-pelaajat kuten Rasheed Wallace ja Jerry Stackhouse ovat käyttäneet Air Force 1 -kenkiä pelatessaan.


title: Bambee

text: Bambee, oikealta nimeltään Desirée Sparre-Enger, on norjalainen poplaulaja. Hän otti taiteilijanimensä piirroselokuvan "Bambin" mukaan. Aluksi hän käytti nimeä sen alkuperäisessä muodossa mutta vaihtoi sen tekijänoikeusongelmia välttääkseen. Bambee oli aktiivinen vuosina 1997–2001. Hänen kappaleitaan ”Cowgirl” ja ”Bumblebee” käytettiin Dance Dance Revolution -tietokonetanssipelissä.


title: Petra Lammert

text: Petra Lammert (s. 3. maaliskuuta 1984 Freudenstadt) on saksalainen rattikelkkailija ja kuulantyöntäjä.


title: Petra Lammert

text: Kuulantyönnössä Lammert saavutti EM-kultaa sisäradoilla ja EM-pronssia ulkoradoilla. Hän lopetti yleisurheilu-uransa vuonna 2010 kyynärpäävamman vuoksi ja aloitti seuraavana vuonna rattikelkkailun. Vuonna 2012 hän saavutti parinsa Sandra Kiriasisin kanssa MM- ja EM-hopeaa.


title: Petra Lammert

text: Lammert sijoittui vuonna 2003 alle 20-vuotiaiden EM-kilpailuissa kolmanneksi. Vuoden 2005 sisäratojen EM-kilpailuissa hän sijoittui neljänneksi ja saman vuoden ssa viidenneksi. Lisäksi hän voitti alle 23-vuotiaiden Euroopan mestaruuden Erfurtissa tuloksella 18,97 m. Seuraavana vuonna hän voitti EM-pronssia Göteborgista. Hän voitti myös Euroopan cupin superliigan kilpailun ja sijoittui MM-hallikisoissa neljänneksi ja yleisurheilufinaalissa viidenneksi.


title: Petra Lammert

text: Lammert sijoittui vuonna 2007 Osakan MM-kisoissa viidenneksi ja yleisurheilufinaalissa neljänneksi. Vuonna 2009 hän voitti kultaa Torinon EM-hallikilpailuissa sisärataennätyksellään 19,66. Barcelonan EM-kilpailuissa 2010 hän sijoittui kuudenneksi.


title: Petra Lammert

text: Saksan-mestaruuskilpailuissa Lammert on voittanut kultaa ulkoradoilla vuosina 2006–2007 ja sisäradoilla vuonna 2006. Hopealle hän on sijoittunut ulkoradoilla vuonna 2010 ja sisäradoilla vuosina 2005 ja 2008–2010. Lammertin ennätys kuulantyönnössä on 20,04, jonka hän työnsi 26. toukokuuta 2007 Zevenissä.


title: Jarkko Finni

text: Jarkko Janne Matias Finni (s. 19. helmikuuta 1972 Kauhava) on kauhavalaislähtöinen Kauhavan Wisaa edustanut entinen kymmenottelija ja nykyinen Suomen Urheiluliiton moniotteluiden lajivalmentaja. Hänen henkilökohtainen valmentajansa oli hänen enonsa ja kummisetänsä Heikki Hernesaho. Hänen ennätyksensä kymmenottelussa on 7 843 pistettä. Finnin parhaat saavutukset ovat 19-vuotiaiden MM-hopea ja EM-pronssi kymmenottelussa. Lisäksi hän on osallistunut Helsingin EM-kisoihin 1994. Finnillä on yhä useita ikäkausipiirinennätyksiä.


title: Jarkko Finni

text: Vuodesta 2017 lähtien Finni on toiminut Yle Urheilun yleisurheilukommentaattorina.


title: Jarkko Finni

text: Finni on ollut naimisissa aitajuoksija Tea Finnin kanssa.


title: Hanna Etula

text: Hanna Pauliina Etula (s. 30. maaliskuuta 1981 Pirkkala) on suomalainen kivääriampuja, joka edustaa Lahden Ampumaseuraa.


title: Hanna Etula

text: Etula aloitti kilpa-ammunnan 12-vuotiaana ilmakiväärillä vuonna 1993. Ensimmäisen SM-mitalinsa hän sai vuonna 1998. Kansainvälisen uran hän aloitti vuonna 1999, jolloin hän oli mukana voittamassa pienoiskiväärillä tyttöjen EM-joukkuekultaa.


title: Hanna Etula

text: Etula on ampunut uransa aikana kolme EM-hopeaa, nuorten EM-kultaa, kuusi EM-joukkuemitalia sekä kaksi olympiamaapaikkaa Suomelle; 2007 Ranskan Deauvillessä ja 2003 Ruotsin Göteborgissa. Etula edusti Suomea Pekingin 2008 –kesäkisoissa naisten ilmakiväärissä ja pienoiskiväärin asentokilpailussa.


title: Hanna Etula

text: Pekingin olympialaisissa Etula oli 10 metrin ilmakiväärissä 21. tuloksella 394 ja 50 metrin pienoiskivääri asentokilpailussa 24. tuloksella 577.


title: Hanna Etula

text:
Etula on kilpaillut MM-kilpailuissa Lahdessa 2002 ja Zagrebissa 2006. Hän on parhaimmillaan ollut 79. tuloksella 388 10 metrin ilmakiväärissä.
Etula on ampunut 19 maailmancupin osakilpailussa. Hänen parhaimmat sijoituksensa ovat 10 metrin ilmakiväärin viides ja 50 metrin pienoiskiväärin asentokilpailun seitsemäs sija.


title: Hanna Etula

text: Etulan hallussa olevat Suomenennätykset:


title: Mardan

text: Mardan () on kaupunki Pakistanin Luoteisprovinssin keskiosassa. Vuonna 1998 kaupungissa oli 245 926 asukasta (mukaan on laskettu sotilastukikohdassa oleskelevat joukot).


title: Mardan

text: Kaupungin perustivat Gandharan kuninkaat yli kaksituhatta vuotta sitten. Siellä on edelleen jälkiä Gandharan kulttuurista. Alue on viljavaa maanviljelysseutua. Siellä kasvatetaan vehnää, sokeriruokoa, tupakkaa, maissia ja vihanneksia.


title: Mardan

text: Brittien aikana kaupungissa oli kuuluisa rykmentti, jossa palveli mm. nuori Winston Churchill.


title: Kristian Johansson

text: Kristian Johansson (s. 24. joulukuuta 1907 Asker – 9. maaliskuuta 1984) oli norjalainen mäkihyppääjä. Hän voitti urallaan kaksi mitalia hiihdon maailmanmestaruuskilpailluissa, kultaa vuonna 1934 ja hopeaa vuonna 1929. Vuonna 1928 hän voitti Norjan olympiavalintakilpailut mutta ei osallistunut olympiakisoihin.


title: Kristian Johansson

text: Yhdistetyssä hiihdossa Johansson sijoittui MM-kilpailuissa viidenneksi vuonna 1929.


title: Marjo Yli-Kiikka

text: Marjo Eliisa Yli-Kiikka (s. 16. kesäkuuta 1978 Isokyrö) on suomalainen agronomi ja kivääriampuja. Hän edustaa Isonkyrön Metsästys- ja Ampumaseuraa.


title: Marjo Yli-Kiikka

text: Yli-Kiikka on osallistunut kolme kertaa olympialaisiin: Ateenassa 2004, Pekingissä 2008 ja Lontossa 2012.


title: Marjo Yli-Kiikka

text: Lontoon olympialaisissa Yli-Kiikka sijoittui 10 metrin ilmakiväärissä 16:ksi. Hän putosi finaalista pienoiskiväärin 3x20 laukauksen asentokilpailussa tuloksella 578 sijoittuen 23:ksi.


title: Viivi Koivu

text: Viivi Koivu (o.s. Villa , s. 25. helmikuuta 1981 Anjalankoski) on suomalainen kivääriampuja. Hän edustaa Myllykosken Ampujia.


title: Guru (albumi)

text: Guru on suomalaisen Mustat Enkelit -yhtyeen esikoisalbumi, joka julkaistiin helmikuussa 2007.


title: Charles Lang

text: Charles Bryant Lang, Jr. (27. maaliskuuta 1902 – 3. huhtikuuta 1998) oli yhdysvaltalainen elokuvaaja. Hän sai parhaan kuvauksen Oscar-palkinnon vuoden 1932 elokuvasta "Jäähyväiset aseille" ja oli Oscar-ehdokkaana kaikkiaan kahdeksantoista kertaa.


title: Charles Lang

text: Lang syntyi Bluffissa, Utahissa. Hän opiskeli lakia Etelä-Kalifornian yliopistossa, mutta jätti opintonsa kesken työskennelläkseen isänsä johtamassa pienessä Realart Studios -elokuvastudiossa, joka yhdistyi sittemmin Paramountiin. Lang työskenteli Paramountilla vuoteen 1952, minkä jälkeen hän toimi freelancerina. Hänen kuvaustensa joukossa ovat muun muassa "Kaunis Sabrina" (1954), "Sateentekijä" (1956) ja "7 rohkeata miestä" (1960).


title: Charles Lang

text: Lang vetäytyi eläkkeelle vuonna 1972. Hän kuoli 96-vuotiaana keuhkokuumeeseen Santa Monicassa, Kaliforniassa.


title: Richard Quine

text: Richard Quine (12. marraskuuta 1920 – 10. kesäkuuta 1989) oli yhdysvaltalainen elokuvaohjaaja ja näyttelijä. Hänen töidensä joukossa ovat "Hummerityttö" (1959), "Uskottomat" (1960), "Poreilua Pariisissa" (1963), "Seksiä ja poikamiestyttö" (1964), "Miten vaimo murhataan" (1964) ja "Hotelli" (1967).


title: Richard Quine

text: Quine oli 1940-luvulla naimisissa näyttelijä Susan Petersin kanssa. Hän päätti uransa 1970–1980-luvun vaihteessa ja teki itsemurhan Los Angelesissa 68-vuotiaana.


title: RealDoll

text: RealDoll on ihmisen kokoinen seksinukke, jota valmistaa Abyss Creations Kalifornian San Marcosissa. Nukella on kestävä PVC-muovista koostuva luuranko, teräksestä valmistetut nivelet ja silikoninen liha nuken ihmismäisyyden maksimoimiseksi. Nuken hinta on alimmillaan noin 6 500 dollaria, jotkut mallit maksavat yli 10 000 dollaria.


title: RealDoll

text: Populaarikulttuurissa RealDoll on ollut aiheena useissa fiktio- ja dokumenttielokuvissa. Sitä käsitteleviä fiktioelokuvia ovat olleet kanadalais-yhdysvaltalainen draamakomedia "Lars ja se ainoa oikea" (2007), ranskalainen farssi "Monique" (2002) ja yhdysvaltalainen elokuva "Love Object" (2003). Aihetta käsitteleviin dokumenttielokuviin kuuluu muun muassa suomalaisen Katja Niemen dokumenttielokuva ”R” niin kuin Realdoll vuodelta 2009. Myös muoti- ja glamour-valokuvaaja Helmut Newton on kuvannut RealDoll-nukkeja, ja kuvia on julkaistu hänen omaelämäkerrassaan – Playboy-lehden sen sijaan kerrotaan kieltäytyneen niiden julkaisemisesta, koska aihetta pidettiin liian outona. ReallDollin kaltaiset nuket esiintyvät aiheena myös yhdessä "Sons of Anarchy" -televisiosarjan jaksossa.


title: K-70

text: K-70 oli keväällä 2008 MTV3-kanavalla esitetty viihdeohjelma, jonka päämääränä oli koota yli 70-vuotiaista vanhuksista laulukuoro. Kuoro harjoitteli rock-kappaleita eri vuosikymmeniltä. Sarja päättyi loppukonserttiin, joka järjestettiin Aleksanterin teatterissa.


title: K-70

text: Ohjelmaa juonsivat rokkarit Timo Rautiainen ja Antti "Letku" Lehtinen. Sen viimeistä jaksoa katsoi 528 000 katsojaa. Sarjan päätyttyä MTV3 sai runsaasti positiivista ja paikoin liikuttunuttakin palautetta. Myöhemmin julkaistiin DVD-taltiointi kuoron loppukonsertista.


title: K-70

text: K-70 palkittiin Formaatti-Finlandia-palkinnolla elokuussa 2008. Palkinnon vastaanotti ohjelman tuotantoyhtiö Broadcasters.


title: Virna Lisi

text: Virna Lisa Pieralisi eli Virna Lisi (8. marraskuuta 1936 Ancona – 18. joulukuuta 2014 Rooma) oli italialainen näyttelijä. Hän saavutti uransa aikana menestystä yhtä lailla Yhdysvalloissa kuin Euroopassakin.


title: Virna Lisi

text: Lisi esiintyi muiden muassa elokuvissa "Eeva" (1962), "Miten vaimo murhataan" (1965), "Et ainakaan minun vaimoni kanssa!" (1966), "Arabella" (1967), "Tyttö ja kenraali" (1967) ja "Kuningatar Margot" (1994).


title: Virna Lisi

text: Lisi voitti parhaan naisnäyttelijän palkinnon Cannesin elokuvajuhlilla 1994. Hänelle on myönnetty lisäksi César (1995) sekä kolme David di Donatello -palkintoa (1980, 1983, 1996), joista viimeisin oli erikois-David.


title: Virna Lisi

text: Hän kuoli syöpään 18. joulukuuta 2014 Roomassa.


title: Luis Corvalán

text: Luis Alberto Corvalán Lepe (14. syyskuuta 1916 – 21. heinäkuuta 2010 Santiago, Metropolitana, Chile) oli chileläinen poliitikko. Hän liittyi maansa kommunistiseen puolueeseen 15-vuotiaana, oli sen politbyroon jäsenenä vuodesta 1952 ja eteni pääsihteeriksi 1958.


title: Luis Corvalán

text: Corvalán joutui vangituksi Augusto Pinochetin sotilasvallankaappauksen jälkeen syksyllä 1973. Vankeusaikanaan hänelle myönnettiin Leninin kansainvälinen rauhanpalkinto. Vuonna 1976 Neuvostoliitto vaihtoi Corvalánin Yhdysvaltojen kanssa Vladimir Bukovskiin.


title: Luis Corvalán

text: Corvalán palasi Chileen Pinochetin diktatuurin tultua päätökseensä.


title: Marsha Hunt

text: Marcia Virginia (Marsha) Hunt (s. 17. lokakuuta 1917 Chicagossa, Illinois) on yhdysvaltalainen näyttelijä. Huntilla on tähti Hollywood Walk of Famella.


title: Marsha Hunt

text: Hunt teki elokuvadebyyttinsä myöhäisessä teini-iässään saatuaan vuonna 1934 sopimuksen Paramount Picturesilta. Hän kuului 1950-luvulla Hollywoodin mustalle listalle ja vetäytyi osittain vuonna 1960, pian sen jälkeen, kun viranomaiset olivat lakkauttaneet mustan listan. Hän on toiminut vuodesta 1980 Sherman Oaksin kunniapormestarina Kaliforniassa ja pysynyt yhteiskunnallisesti aktiivisena pitkälti vanhuuteensa.Hunt on elokuvarooliensa ohella esiintynyt televisiossa.


title: Jatkosodan vapaaehtoiset

text: Jatkosotaan osallistui lähes 7 000 ulkomaalaista vapaaehtoista ja loikkaria. Näistä vapaaehtoisista virolaisia oli 3 273, ruotsalaisia 1 694, inkeriläisiä 777 ja 204 tanskalaista.


title: Jatkosodan vapaaehtoiset

text: Everstiluutnantti Eino Kuuselan johtama Jalkaväkirykmentti 200 (JR 200) koostui pelkästään virolaisista (vahvuus 1 850) vapaaehtoisista, jotka saapuivat Suomeen Saksan vallattua Viron. JR 200 kunnostautui Tienhaaran taisteluissa kesällä 1944. Kaikkiaan virolaisia palveli JR 200:ssa ja muissa joukko-osastoissa noin 3 300. Virolaisia kaatui 126, ja heitä katosi 72 ja haavoittui 286. Joukot toimivat myöhemmin Saksan armeijan riveissä Virossa maahan tunkeutuvia neuvostoliittolaisia vastaan.


title: Jatkosodan vapaaehtoiset

text: Ansioitunein virolainen sotilas oli vääpeli Eugen Saarjärve, joka toimi panssarikauhuampujana kesän 1944 taisteluissa ja tuhosi yhdessä taistelussa viisi vihollisen maihinnousuvenettä panssarikauhulla ja lisäksi yhden kasapanoksella. Kun panssarikauhun panokset loppuivat tuhottuja veneitä oli kaikkiaan 13. Saarjärve palkittiin toisen luokan vapaudenristillä juuri ennen Viroon lähtöä.


title: Jatkosodan vapaaehtoiset

text: Ruotsalaisista vapaaehtoisista koottu Svenska frivilligbataljonen (SFB) toimi Hangon rintamalla 1941. SFB kotiutettiin Hangon valtauksen jälkeen, mutta Suomeen jääneistä saatiin muodostetuksi kolme komppaniaa. nämä kolme komppaniaa osallistuivat Talin–Ihantalan taisteluun pataljoonaksi koottuna. Ruotsalaisia vapaaehtoisia oli 1 694, joista 79 kaatui, 3 katosi ja 203 haavoittui. SFB:n komentaja oli majuri Hans Berggren. Tali-Ihantalassa toimineen vajaavahvuisen pataljoonan komentaja oli kapteeni Lars Laxen.


title: Jatkosodan vapaaehtoiset

text: Suomen ilmavoimissa palveli jatkosodan aikana kaksi ruotsalaista vapaaehtoista, Gustaf-Mauritz Armfeldt ja Sten Åke Haraldsson. Armfeldt kuului lentävään henkilökuntaan: aluksi Täydennyslentolaivue 35:ssä sekä myöhemmin Lentolaivue 16:ssa. Vänrikiksi 21. marraskuuta 1943 ylennetylle Armfeldtille myönnettiin 4. luokan Vapaudenristi 26. syyskuuta 1944. Haraldsson palveli tekniseen henkilökuntaan kuuluvana, ensin automekaanikkona ja myöhemmin lentokonemekaanikkona lentolaivueissa 42 ja 46. Haraldsson siirrettiin tämän jälkeen Lentolaivue 6:een, jossa palvellessaan hän sai surmansa lento-onnettomuudessa 4. syyskuuta 1942.


title: Jatkosodan vapaaehtoiset

text: Norjalaisia vapaaehtoisia tuli Suomeen yli tuhat miestä Saksan värvääminä. Norjalaiset vapaaehtoiset kärsivät Petsamon ja Sallan kelirikkohyökkäyksessä raskaita tappioita. He menettivät jatkosodan aikana 196 miestä.


title: Jatkosodan vapaaehtoiset

text: Tanskalaisista vapaaehtoisista koottiin komppania Maaselänkannaksen rintamalle vuonna 1942. Komppania osallistui Ilomantsin taisteluun, jossa se menetti vain seitsemän miestä. Tanskalaiskomppanian komentaja oli kapteeni Julius Åkersen. Tanskalaiset menettivät jatkosodan aikana 18 miestä.


title: Jatkosodan vapaaehtoiset

text: Inkeriläisiä siirrettiin Suomeen lähes 50 000 sen jälkeen, kun Saksa oli valloittanut suuren osan Inkeristä. Pian alkoi vapaaehtoisia sotilaita ilmoittautua Suomen armeijan riveihin. Inkeriläisiä taisteli joka puolella, mutta eniten he ottivat osaa Tali-Ihantalan taisteluun. Inkeriläisten tappiot olivat jatkosodan aikana 169 miestä.


title: Jatkosodan vapaaehtoiset

text: Kun suomalaiset perustivat keskitysleirejä/siirtoleirejä Aunuksen Karjalaan, leireiltä alkoi sadella vapaaehtoisilmoituksia. Keskitysleireiltä koottiin noin tuhat vapaaehtoista. Loikkarit osallistuivat Viipurinlahden suurtaisteluun saksalaisen 122. divisioonan rinnalla. Heidän yhteistyöhalunsa oli heikkoa, ja välillä saksalaiset tarkoituksellisesti tulittivat loikkareita. Loikkareita kuoli jatkosodassa 258 miestä.


title: Aleksandr Morozevitš

text: Aleksandr Sergejevitš Morozevitš (, s. 18. heinäkuuta 1977) on venäläinen shakin suurmestari.


title: Aleksandr Morozevitš

text: Morozevitš tunnetaan epätavallisista avauksistaan ja kaoottisten peliasetelmien etsimisestä.


title: Aleksandr Morozevitš

text: Hänen ensimmäinen voittonsa kansainvälisissä turnauksissa oli 1994 17-vuotiaana, kun hän voitti Lloyds Bank -turnauksen Lontoossa tuloksella 9,5/10. Samana vuonna hän voitti myös turnauksen Pamplonassa, jossa hän voitti myös 1988.


title: Aleksandr Morozevitš

text: Morozevitš osallistui FIDE:n knock out -maailmanmestaruusturnaukseen 1997. Hän voitti ensimmäisellä kierroksella entisen maailmanmestari Vasili Smyslovin, mutta karsiutui toisella kierroksella.


title: Aleksandr Morozevitš

text: Morozevitš osallistui Corus-turnaukseen Wijk aan Zeessa 2000 ja tuli viidenneksi neljästätoista pelaajasta. Kasparov voitti Kramnikin, Anandin ja Lékón edellä. Samana vuonna hän osallistui FIDE:n knock out -maailmanmestaruusturnaukseen New Delhissä. Vahvuuslukunsa perusteella hänet sijoitettiin suoraan toiselle kierrokselle, jossa hän päihitti Milosin pistein 2–0. Hän voitti myös Vladimirovin 1,5–0,5, kunnes hävisi neljännellä kierroksella Tkachieville.


title: Aleksandr Morozevitš

text: Vuonna 2001 FIDE:n knock out -MM-turnauksessa Morozevitš päihitti Zeliavokin, Sasikiranin ja Gurevitšin kunnes hävisi (pikapeleissä varsinaisten pelien päätyttyä tasan) FIDE:n mestaruuden voittaneelle Ponomarioville.


title: Aleksandr Morozevitš

text:
Syyskuussa 2005 Morozevitš pelasi FIDE:n maailmanmestaruusturnauksessa San Luisissa saavuttaen neljännen sijan
Veselin Topalovin, Viswanathan Anandin ja Pjotr Svidlerin jälkeen.


title: Aleksandr Morozevitš

text: Joulukuussa 2006 hän voitti korkeatasoisen Pamplonan turnauksen tuloksella 6/7 ELO-suoritustasolla 2 951. Hän jakoi toisen sijan Morelia/Linares-turnauksessa 2007 Magnus Carlsenin kanssa.


title: Aleksandr Morozevitš

text: Hänen suorituksensa San Luisissa 2005 oikeutti hänet osallistumaan myös MM-turnaukseen 2007. Hän saavutti tuloksen 6/14 sijoittuen kuudenneksi kahdeksasta pelaajasta. Hän oli ainoa, joka onnistui voittamaan maailmanmestari Vladimir Kramnikin (Kramnikin ainoa hävitty peli 2007). Maailmanmestaruustittelin kohtalon kannalta oli ratkaisevaa myös se, että Morozevitš hävisi Anandille.


title: Aleksandr Morozevitš

text: Joulukuussa 2007 Morozevitš voitti Venäjän mestaruuden. Hän voitti turnauksessa kuusi peliä putkeen, mikä on harvinainen tapaus niinkin kovatasoisessa turnauksessa. Se on myös ennätys Venäjän mestaruusturnauksissa.


title: Aleksandr Morozevitš

text: Morozevitš nousi 24. elokuuta 2008 epävirallisella ""Live Top List"" -vahvuuslistalla maailman ykköseksi. FIDE laskee viralliset vahvuusluvut neljä kertaa vuodessa, mutta kyseisellä listalla huippupelaajien suoritukset huomioidaan päivittäin.


title: Aleksandr Morozevitš

text: Morozevitš on erinomainen sokkoshakin pelaaja, ja häntä pidetään siinä Kramnikin ohella maailman parhaana. Hän on osoittanut taitonsa Melody Amber -turnauksissa (2002 voittaja tuloksella 9/11, 2003 jaettu voitto tuloksella 7/11, 2004 voittaja tuloksella 8,5/11, 2005 jaettu toinen sija tuloksella 6/11, 2006 voittaja tuloksella 9,5/11, 2007 jaettu toinen sija tuloksella 7/11).


title: Jicarillat

text: Jicarillat ovat Pohjois-Amerikan alkuperäiseen väestöön kuuluva intiaanikansa. Heidän varhaiset juurensa ovat Kanadassa, mutta historiantutkijoiden arvelujen mukaan 1300- tai 1400-luvulla alkanut suuri kansanvaellus toi athapaskan-kielisiä intiaaneja monina eri ryhminä kohti etelää. Kalliovuoria myötäillen nämä kansat kulkeutuivat Arizonaan,Coloradoon, Teksasiin, Kansasiin ja Uuteen-Meksikoon. Ensimmäiset Euroopasta tulleet löytöretkeilijät kohtasivat vuonna 1541 Coloradossa ja Kansasissa athapaskaa puhuvia biisoninmetsästäjiä, joita nimittivät "quarechoiksi". Myöhemmin on arveltu, että quarechot olivat jicarilloja. Espanjalaiset käyttivät heistä myös nimeä "vaqueros."


title: Jicarillat

text: Aivan 1500-luvun loppuvuosina Uuteen-Meksikoon asettuneet espanjalaiset siirtolaiset ottivat käyttöönsä sanan apache, joka oli yhteisnimitys vihamielisistä intiaaniryhmistä, jotka hyökkäilivät paikallisten pueblointiaanien kyliin. Nimi tuli zuni-heimon sanasta "apachu" ja tarkoitti "vihollista". Nimitys yleistyi nopeasti. Jicarillat kuuluivat yhtenä ryhmänä näihin pelkoa herättäviin apasseihin, joilla oli yhteinen etninen tausta. Heidän tapansa, kielensä ja tottumuksensa erosivat paikallisista heimoista siksi paljon, että heidät oli helppo tunnistaa "vihollisiksi."


title: Jicarillat

text: Jicarillat jakaantuivat kahteen eri haaraan; varsinaisiin jicarilloihin eli "olleroihin" ja itäisillä preerioilla ratsastaviin "llaneroihin". Viimeksi mainitut omivat monia tasankointiaanien tapoja, kun taas Uuteen-Meksikoon majoittuneet jicarillat omaksuivat pueblokulttuurin ryhtyen rakentamaan 1600-luvun lopulla savitiilistä tehtyjä taloja. 1720-luvulla pohjoisilta tasangoilta saapuneet comanchet tekivät hyökkäyksiä jicarillojen asutuksia vastaan. Seuraavien vuosikymmenien aikana preerioilta kulkeutui llaneroita Uuteen-Meksikoon liittyen jicarilloihin, jotka hylkäsivät kivitalonsa ja ryhtyivät viettämään liikkuvaa elämää llanerojen tavoin. Yhdessä he liittoutuivat espanjalaisten kanssa auttaen näitä vuosina 1768 - 1786 käydyissä sodissa comancheja vastaan. Saman vuosisadan lopulla jicarillat tekivät liiton utein kanssa pitääkseen loitolla kiowien ja comanchien yhdistetyt sotajoukot.


title: Jicarillat

text: 1800-luvun puolivälissä joutuivat jicarillat sotaan Yhdysvaltoja vastaan. Vuosikausia jatkuneet sodat päättyivät jicarillojen tappioon 1870-luvun alussa. Hallitus koetti siirtää nämä Fort Stantonin reservaatioon Uuteen-Meksikoon lähelle mescalerojen asuinalueita. Jicarillat kieltäytyivät lähtemästä, mutta menettivät uppiniskaisuutensa vuoksi Yhdysvaltain maksaman vuosittaisen määrärahansa. Nälkäisten jicarillojen aloittaessa uudelleen ryöstöretkensä hallitus päätti perua aiemman päätöksensä taloudellisen avun kieltämisestä, mutta siirsi intiaanit samalla väkipakolla Fort Stantoniin. Jicarillat jatkoivat kuitenkin vastarintaa paremman asuinpaikan puolesta. Vain 300 henkeä käsittävän jicarillayhteisön johtajina toimineet Garfield Velarde, Huera Mundo ja Augustine Vigil onnistuivat hyvän kielitaitonsa turvin neuvottelemaan Washingtonin päämajassa heimolleen paremmat maat. Vuonna1887 jicarillat muuttivat uuteen reservaatioonsa Tierra Amarillaan. 1900-luvun aikana Tierra Amarillaa laajennettiin ja sieltä tehdyt öljylöydöt ovat parantaneet huomattavasti jicarillojen elintasoa.


title: Margaret Sullavan

text: Margaret Brooke Sullavan (16. toukokuuta 1909 Norfolk, Virginia – 1. tammikuuta 1960 New Haven, Connecticut) oli yhdysvaltalainen näyttelijä.


title: Margaret Sullavan

text: Sullavan teki elokuvadebyyttinsä vuonna 1933. Hän esiintyi muun muassa elokuvassa "Kolme toverusta" (1938), josta hän sai parhaan naissivuosan Oscar-ehdokkuuden vuonna 1939. Hän oli vuonna 1952 ehdolla Emmy-palkinnon saajaksi.


title: Margaret Sullavan

text: Sullavan oli lyhyesti naimisissa Henry Fondan kanssa vuosina 1931–1932.


title: Margaret Sullavan

text: Sullavanilla on tähti Hollywood Walk of Famella. Hän päätti elämänsä ottamalla lääkeyliannostuksen 50-vuotiaana.


title: Robert Gesink

text: Robert Gesink (s. 31. toukokuuta 1986 Varsseveld) on alankomaalainen maantiepyöräilijä, joka edustaa UCI World Tour -sarjassa kilpailevaa Team Jumbo-Visma -tallia. Hän on hyvä mäkiajaja.


title: Meluvero

text: Meluverot ovat yksi julkisen vallan käytettävissä oleva taloudellinen ohjailukeino ympäristömelun vähentämiseksi. Tällä hetkellä meluveroja käytetään erityisesti lentoliikenteen päästöjen suitsimiseksi. Lentomeluvero on käytössä mm. Ranskassa, Alankomaissa ja Norjassa sekä Sveitsissä.


title: Tomáš Berdych

text: Tomáš Berdych (s. 17. syyskuuta 1985 Valašské Meziříčí, Tšekki) on tšekkiläinen tennispelaaja. Hän on yltänyt Grand Slam -turnauksissa parhaimmillaan välieriin Ranskan avoimissa 2010, Yhdysvaltain avoimissa 2012 ja Australian avoimissa 2014 ja 2015 sekä finaaliin Wimbledonissa 2010. Hän on myös yltänyt puolivälieriin Wimbledonissa 2007, neljännelle kierrokselle Ranskan avoimissa 2006 ja 2012, Yhdysvaltain avoimissa vuosina 2004, 2006 ja 2007. Hän on voittanut urallaan 13 ATP-turnausta kaksinpelissä ja selviytynyt lisäksi 19 kertaa loppuotteluun. Nelinpelissä hänellä on kaksi voittoa. Hän on ollut parhaimmillaan neljäntenä kaksinpelin maailmanlistalla. Berdychiä valmentaa Tomas Krupa ja hän asuu Monacossa.


title: Ilmari Rytkönen

text: Ilmari Elis Rytkönen () oli suomalainen upseeri.


title: Ilmari Rytkönen

text: Rytkösen vanhemmat olivat kirjakauppias Enok Rytkönen ja Elin Leontine o.s. Wendelin. Hän sai isänmaallisen kasvatuksen. Sisällissodan puhjettua tammikuussa 1918 Rytkönen vaelsi Hämeenlinnasta muutaman muun Hämeenlinnan lyseon abiturientin kanssa Hattulan ja Kalvolan metsien kautta valkoisten puolelle Kuorevedelle. Hän osallistui Hans Kalmin joukoissa taisteluihin ensin Vilppulassa ja Lempäälässä, sitten Savossa ja Lahden seudulla.


title: Ilmari Rytkönen

text: Sodan jälkeisenä keväänä Rytkönen valmistui ylioppilaaksi Hämeenlinnan lyseosta ja ehti syksyllä aloittaa opiskelut Kauppakorkeakoulussa, mutta lähti jo tammikuussa 1919 joukkueenjohtajana Pohjan poikien mukana Viron vapaussotaan. Pajun taistelussa 31.1. Rytkönen haavoittui vakavasti vihollisen konekivääritulesta. Kesäkuussa hän kuitenkin jo osallistui komppanianpäällikkönä eversti Aarne Sihvon johtamaan Aunuksen retkeen.


title: Ilmari Rytkönen

text: Palattuaan Rytkönen kävi Kadettikoulun ja valmistui 1924 kurssinsa priimuksena. Nuori vänrikki astui palvelukseen Pioneeripataljoonaan. Rytkönen suoritti luutnantti-, kapteeni- ja komentajakurssit Suojeluskuntien päällystökoulussa. Vuosina 1927–29 hän toimi opetusupseerina Kadettikoulussa ja suoritti 1934–36 Sotakorkeakoulun yleisen linjan saaden 1937 yleisesikuntaupseerin arvon. Sotaa edeltävät vuodet 1938–39 Rytkönen johti Pioneerikoulua.


title: Ilmari Rytkönen

text: Talvisodan puhjettua Rytkönen toimi osan ajasta toimistoesiupseerina puolustusministeriössä, mutta myös IV armeijakunnan pioneerikomentajana Laatokan rintamalla.


title: Ilmari Rytkönen

text: Jatkosodan alussa syksyllä 1941 Rytkönen ylennettiin everstiluutnantiksi. Aluksi hän toimi Sallassa Saksan XXXVI armeijakunnan yhteysupseerina. Vuodet 1942–43 Rytkönen oli esikuntapäällikkönä sotatalousesikunnassa. 1943–44 hän oli taisteluosasto Rytkösen komentajana Syvärillä. Kesällä 1944 Rytkönen johti hämäläisen 5. divisioonan Jalkaväkirykmentti 44:ää. Vihollinen onnistuttiin pysäyttämään Pitkärannan ja Nietjärven suunnalla käydyissä kovissa taisteluissa. Lapin sodassa Rytkönen oli pataljoonankomentajana.


title: Ilmari Rytkönen

text: Sodan päätyttyä Rytkönen toimi Kemin sotilaspiirin komentajana vuodet 1946–1947, kunnes erosi armeijan palveluksesta.